Diva AA dipanggil ke Bukit Aman
Oleh AHMAD SHAHERMAN SHAMSURI

21 Januari 2021, 7:49 pm
PETALING JAYA – Jabatan Siasatan Jenayah (JSJ) Bukit Aman mengesahkan pihaknya telah memangil Azwan Ali atau lebih dikenali Diva AA bagi membantu siasatan berhubung satu klip video yang memperlekehkan proklamasi diisytiharkan Yang di-Pertuan Agong.
Pengarah JSJ, Datuk Huzir Mohamed berkata, klip video berdurasi 41 saat itu telah ditularkan di laman Facebook oleh pemilik akaun yang dikenali sebagai Zai Mikail 12 Januari lalu.
“Siasatan telah dijalankan oleh Unit Siasatan Jenayah Terkelas (USJT), Bahagian Pendakwaan dan Undang-undang (D5), JSJ Bukit Aman.
“Kes disiasat mengikut Seksyen 504 Kanun Keseksaan dan Seksyen 233 Akta Komunikasi dan Multimedia 1998,” katanya dalam satu kenyataan di sini hari ini.
Menurut Huzir, siasatan masih diteruskan bagi mengenal pasti pemilik akaun Facebook yang telah memuat naik dan menularkan klip video tersebut.
Katanya, orang ramai digesa menjadi pengguna media sosial yang bijak, berhemah dan tidak menggunakan platform tersebut sehingga boleh mendatangkan kegetaran awam serta menganggu gugat keharmonian negara.

“Tindakan tegas tanpa kompromi akan diambil terhadap mana-mana individu yang sengaja mengancam keselamatan dan ketenteraman awam,”ujarnya. – K! ONLINE


Hampir 30 maut dalam letupan berganda di pasar
Oleh KOSMO!

21 Januari 2021, 8:41 pm
BAGHDAD – Kira- kira 30 orang terbunuh dalam letupan berkembar angkara dua pengebom bunuh diri di tengah Baghdad hari ini, lapor media rasmi Iraq.
Serangan itu adalah yang paling dahsyat di ibu kota Iraq berkenaan dalam tempoh tiga tahun
Sekurang-kurangnya 28 orang terbunuh dan 73 lagi cedera dalam serangan pertama di sebuah pasar terbuka menjual pakaian terpakai di Dataran Tayaran.
Serangan hari ini di Baghdad adalah yang paling buruk sejak 2018 apabila seorang pengebom bunuh diri meletupkan bahan letupan yang diikat pada badannya dan meragut lebih 30 nyawa.
Menurut laporan Kementerian Dalam Negeri, pengebom bunuh diri pertama meluru ke dalam pasar itu dan mendakwa berasa tidak sihat.
Sebaik sahaja orang ramai berkerumun di sekelilingnya, suspek meletupkan bahan peledak pada diri sendiri.

Semasa orang ramai lari ke arah mangsa-mangsa letupan pertama, pengebom bunuh diri kedua pula meletupkan dirinya, kata kementerian itu.
Pihak berkuasa kemudian menutup kawasan itu daripada orang ramai.
Kumpulan paramedik berusaha mengalihkan mangsa-mangsa terkorban dan Kementerian Kesihatan Iraq menyatakan pihaknya sudah mengerahkan petugas-petugas perubatan ke lokasi kejadian.
Kejadian berdarah itu berlaku pada ketika penduduk di Iraq sedang bersiap sedia untuk satu pilihan raya.
Serangan pada 2018 juga berlaku beberapa bulan sebelum pilihan raya diadakan.
Tiada mana-mana pihak mengaku bertanggungjawab terhadap insiden pengeboman berganda hari ini. – AFP


Petugas barisan hadapan berdepan kelesuan mental, fizikal
Oleh MOHD. HUSNI MOHD. NOOR

21 Januari 2021, 7:53 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah mengakui ramai dalam kalangan petugas kesihatan dan barisan hadapan serta pengurusan berdepan kelesuan mental dan fizikal sepanjang berdepan ‘perang’ melawan Covid-19.
Menurutnya, ia adalah cabaran yang perlu dihadapi oleh petugas di Kementerian Kesihatan (KKM) dan barisan hadapan yang lain.
“Inilah cabaran yang perlu dihadapi dan ia bukan mudah. Kita kena berperang melawan Covid-19 kerana tiada cara lain. Kita sudah berperang dengan Covid-19 untuk tempoh yang agak lama iaitu lebih setahun.
“Kita juga tidak nampak lagi penghujung pertempuran atau peperangan melawan Covid-19 ini,” katanya pada sidang akhbar hari ini.
Beliau berkata demikian ketika diminta mengulas mengenai tahap kelesuan mental dan fizikal dihadapi barisan hadapan yang kini sudah memasuki fasa yang membimbangkan.
Katanya, pihaknya kini sedang melihat pelbagai langkah sesuai bagi memastikan petugas yang terjejas ini diberi ruang untuk kurangkan tekanan dihadapi termasuk menerusi penggiliran dalam bertugas.

Noor Hisham berkata, pihaknya ada menyediakan perkhidmatan mental dan sokongan psikososial yang sudah beroperasi sejak Januari 2020.
Menurutnya, mereka yang terjejas boleh menghubungi talian sokongan psikososial supaya mereka dapat berkongsi masalah yang dialami.
“Kami akan berusaha sedaya mungkin untuk mengubah situasi di tempat kerja dan melihat kepada penggantian tugas yang bertugas di lapangan,” katanya. – K! ONLINE


Ujian saringan pelajar hanya kes positif, kontak rapat
Oleh SITI A'ISYAH SUKAIMI

21 Januari 2021, 8:12 pm
PUTRAJAYA – Ujian saringan kepada pelajar yang pulang ke sekolah akan dijalankan sekiranya terdapat kes positif selain mereka yang terdedah kepada kes Covid-19.
Ketua Pengarah Kesihatan, Tan Sri Dr. Noor Hisham Abdullah berkata, keutamaan Kementerian Kesihatan (KKM) adalah tertumpu kepada kes positif serta kontak rapat kepada kes tersebut.
“Kita tak jalankan saringan kepada semua warganegara dan mereka yang kembali ke sekolah. (Saringan) tetapi tertumpu kepada kes positif dan kontak rapat kes.
“Itu keutamaan kita dalam menjalankan ujian tersebut,” katanya pada sidang akhbar di sini hari ini.
Beliau berkata demikian ketika ditanya susulan seramai 36 kes pelajar yang menduduki peperiksaan Sijil Pelajaran Malaysia (SPM) dan Sijil Tinggi Pelajaran Malaysia (STPM) dikesan positif Covid-19 semalam di Sabah.
Dalam perkembangan lain, Noor Hisham berkata, KKM akan meningkatkan keupayaan makmal bagi menjalankan ujian Covid-19 mencecah kepada 100,000 dalam masa terdekat.

“Makmal kita sudah ditingkatkan iaitu di Sabah sebanyak enam makmal manakala di Semenanjung sebanyak 68 makmal. Kita akan tingkatkan keupayaan makmal tersebut mencecah 100,000 dalam masa terdekat.
“Justeru, kita akan menambah makmal di hospital seperti di Lahad Datu dan Tawau. Kita akan tempatkan makmal sebagaimana kita laksanakan di Lahad Datu dan Tawau ke hospital lain,” katanya.
Sehubungan itu, katanya, pihaknya turut melihat kepada kerjasama awam dan swasta selain pihak universiti, Angkatan Tentera Malaysia (ATM) serta Kementerian Sains, Teknologi dan Inovasi dalam meningkatkan keupayaan tersebut kepada 100,000 ujian sebelum ditingkatkan kepada 150,000 ujian. – K! ONLINE


Dua lelaki disyaki pengedar dadah diberkas
Oleh NIK NUR IZZATUL HAZWANI NIK ADNAN

21 Januari 2021, 7:29 pm
KEMAMAN – Dua lelaki yang disyaki pengedar dadah berjaya ditahan di kawasan di Felda Neram 1 dekat sini pada kelmarin.
Kedua-dua suspek yang masing-masing berusia 37 dan 36 tahun ditahan dalam dua serbuan berasingan di lokasi serbuan antara pukul 1.40 tengah hari dan 3 petang.
Ketua Polis Daerah Kemaman, Superintendan Hanyan Ramlan berkata, serbuan berkenaan berjaya merampas pil disyaki pil kuda, serbuk putih dipercayai dadah jenis heroin dan ketulan kristal disyaki dadah jenis syabu yang bernilai keseluruhan kira-kira RM2,730.
Beliau berkata, wang tunai dan dua buah motosikal yang dianggarkan bernilai RM20,000 juga berjaya dirampas.
“Suspek pertama berusia 37 tahun telah ditahan di tepi jalan berhampiran sebuah ladang kelapa sawit pada pukul 1.40 petang.
“Pemeriksaan pada suspek yang berasal dari Felda Bukit Kuantan, Pahang telah menemui dua paket mengandungi serbuk putih disyaki dadah jenis heroin dan wang tunai berjumlah RM520 di dalam sebuah beg,” katanya kepada Kosmo! di sini hari ini.

Hanyan berkata, suspek kedua berusia 36 tahun pula berjaya ditahan tidak jauh daripada lokasi serbuan pertama pada pukul 3 petang.
Beliau berkata, pemeriksaan pada lelaki berasal dari Felda Neram 1 tersebut pula menemui dua paket mengandungi ketulan kristal disyaki dadah jenis syabu dan 138 pil dipercayai pil kuda.
“Ujian urin terhadap kedua-dua suspek mendapati mereka masing-masing positif dadah jenis Morfin dan Metaphitamine selain memiliki sembilan dan tiga rekod jenayah lampau berkaitan dadah.
“Dua suspek itu ditahan reman selama tujuh hari bagi membantu siasatan mengikut Seksyen 39B Akta Dadah Berbahaya 1952 dan Seksyen 15 (1)(a) akta sama,” katanya. – K! ONLINE


Hamid Sultan tidak dibenar cabar inkuiri tertutup
Oleh NORLIZAH ABAS

21 Januari 2021, 7:10 pm
KUALA LUMPUR – Hakim Mahkamah Rayuan Datuk Dr. Hamid Sultan Abu Backer tidak mendapat kebenaran Mahkamah Tinggi di sini untuk mencabar tindakan Jawatankuasa Etika Hakim (JEC) menjalankan prosiding inkuiri terhadapnya secara tertutup.
Ketetapan itu dicapai selepas Hakim Datuk Seri Mariana Yahya menolak permohonan beliau untuk mendapat kebenaran memulakan semakan kehakiman bagi mencabar tindakan JEC.
Mahkamah turut membenarkan permohonan Jabatan Peguam Negara (AGC) yang mewakili JEC untuk membatalkan saman pemula yang difailkan oleh Hamid Sultan melibatkan isu penghakiman dan afidavit yang diikrarkannya.
Mariana memutuskan demikian tanpa kos selepas berpuas hati permohonan hakim berkenaan adalah bersifat pramatang pada peringkat ini kerana JEC masih belum bersidang dan membuat sebarang keputusan mengenai aduan terhadap beliau.
Keputusan itu diumumkan secara dalam talian hari ini melalui aplikasi Zoom dengan kehadiran Peguam Kanan Persekutuan Ahmad Hanir Hambali yang mewakili JEC manakala Datuk Bastian Vendargon dan Datuk Joy Wilson Appukuttan mewakili Hamid Sultan.
Prosiding inkuiri itu sepatutnya dijadualkan bersidang pada 25 November tahun lalu. Tarikh baharu belum ditetapkan. – K! ONLINE


23 bubu naga dirampas
Oleh NOR SHAFAWATI YUP

21 Januari 2021, 6:38 pm
PORT DICKSON – Jabatan Perikanan Negeri Sembilan berjaya merampas dan menyita sebanyak 23 set bubu naga yang dikesan dipasang di sekitar perairan Port Dickson petang semalam.
Pengarah Perikanan Negeri Sembilan, Halimi Abu Hanip berkata, kesemua bubu tersebut dikesan kira-kira 0.15 batu nautika dari Pulau Perjudi dekat Teluk Pelanduk di sini kira-kira pukul 2 petang semalam oleh Unit Perlindungan Sumber Jabatan Perikanan Negeri Sembilan yang menjalankan pemantauan di perairan berkenaan.
“Penemuan penggunaan bubu naga ini pertama kali dikesan di negeri ini dan kaedah penangkapan ikan dengan menggunakan bubu naga ini turut mengganggu operasi penangkapan ikan oleh nelayan-nelayan tradisional yang berlesen terutama dalam kalangan nelayan pukat hanyut.
“Penggunaan bubu naga (juga dikenali sebagai bubu kambam) merupakan suatu kesalahan di bawah seksyen 11(3)(c) Akta Perikanan 1985 iaitu memasang peralatan menangkap ikan tanpa kebenaran/lesen,” katanya ketika dihubungi di sini semalam.
Menurut Halimi, pihaknya pernah menerima aduan dan rungutan daripada nelayan dan pernah cuba mengesan bubu tersebut sebelum ini, namun gagal ditemui.
“Kami pernah cari, walaupun ada aduan tetapi kali ini baru dapat jumpa. Bubu naga merupakan bubu yang sangat panjang dan mempunyai banyak injap dan pihak jabatan tidak mengeluarkan sebarang lesen untuk bubu jenis ini kecuali bubu yang mempunyai tidak lebih daripada dua injap sahaja.

“Kesemua bubu naga tersebut telah disita mengikut Seksyen 49 Akta Perikanan 1985. Tidak dapat dipastikan pemilik bubu berkenaan kerana tiada nelayan di tempat kejadian setelah pihak kami menunggu beberapa ketika,” katanya.
Sehubungan itu, beliau berkata sesiapa yang mempunyai maklumat tentang penggunaan bubu naga di perairan Port Dickson diharap dapat membuat laporan kepada Jabatan Perikanan Negeri Sembilan untuk tindakan selanjutnya. – K! ONLINE


Enam ditahan cederakan lelaki di stesen minyak
Oleh AHMAD SHAHERMAN SHAMSURI

21 Januari 2021, 7:06 pm
KAJANG – Polis menahan enam lelaki disyaki terlibat dalam kes pergaduhan di hadapan sebuah stesen minyak di Batu 9 Cheras di sini semalam.
Kejadian yang berlaku kira-kira pukul 4.50 pagi menyebabkan seorang lelaki berusia 30 tahun cedera parah dan kini sedang dirawat di hospital.
Ketua Daerah Kajang, Asisten Komisioner Mohd. Zaid Hassan, pihaknya menerima laporan kejadian daripada orang awam sebelum sepasukan anggota bergegas ke lokasi kejadian.
Katanya, ketika anggota tiba di lokasi, terdapat seorang lelaki dalam keadaan cedera dan pasukan perubatan kemudiannya membawa mangsa ke hospital.
“Semakan televisyen litar tertutup (CCTV) di premis terbabit menunjukkan mangsa telah dicederakan oleh beberapa orang lelaki yang belum dikenal pasti identitinya.
“Punca kejadian masih lagi dalam siasatan dan mangsa kini sedang dirawat di hospital serta dilaporkan dalam keadaan stabil,” katanya dalam satu kenyataan di sini hari ini.

Susulan itu katanya, polis dari Jabatan Siasatan Jenayah IPD Kajang telah menahan enam orang lelaki berusia lingkungan 23 hingga 30 tahun di sekitar Batu 9 di sini kira-kira pukul 4 petang semalam.
“Kesemua suspek kini direman sehingga esok dan kes disiasat di bawah seksyen 148 Kanun Keseksaan.
“Justeru, orang ramai yang mempunyai maklumat berhubung kejadian ini diminta berhubung dengan mana-mana balai yang berdekatan atau berhubung terus dengan Pegawai Penyiasat kes iaitu Inspektor Muhammad Azrul Nizam Zainal Abidin di talian 016-9985730,” jelasnya. – K! ONLINE.


PKPD asrama Westlite tamat esok
Oleh NUR HUDA MUSA

21 Januari 2021, 6:46 pm
PETALING JAYA – Sidang khas hari ini bersetuju menamatkan Perintah Kawalan Pergerakan Diperketatkan (PKPD) di asrama pekerja Westlite, Taman Perindustiran Tampoi Jaya, Johor Bahru esok.
Menteri Kanan (Keselamatan) Datuk Seri Ismail Sabri Yaakon berkata, keputusan itu dibuat selepas penilaian yang dilakukan oleh Kementerian Kesihatan (KKM) dalam tempoh berkenaan mendapati trend kes menunjukkan penurunan.
“Sepanjang tempoh PKPD, seramai 1,585 penghuni menjalani ujian saringan dan daripada jumlah itu 682 penghuni dikenal pasti positif Covid-19.
“Oleh itu, mesyuarat bersetuju untuk menamatkan PKPD di lokasi berkenaan seperti yang telah dijadualkan,” katanya dalam sidang khas di FB Live hari ini.
Bagaimanapun katanya, kawasan itu masih tertakluk kepada PKP seluruh negeri Johor. – K! ONLINE


Kanak-kanak berbasikal dikompaun tidak benar
Oleh MOHD YUNUS YAKKUB

21 Januari 2021, 6:41 pm
KUALA LANGAT – Gambar tular berhubung dua kanak-kanak berbasikal dikompaun kerana tidak mematuhi prosedur operasi standard (SOP) adalah tidak benar.
Ketua Polis Daerah Kuala Langat, Superintendan Azizam Tukiman berkata, perkara itu telah dimanipulasi pihak tidak bertanggungjawab dalam memberikan gambaran pihak polis mengambil tindakan kepada sesiapa tanpa sensitiviti serta pendekatan budi bicara semasa menangani isu Covid-19.
“Isu itu tidak benar kerana kompaun dikenakan terhadap individu lain pada Isnin lalu yang tidak memakai pelitup muka dan penjarakan fizikal mengikut Akta 432.
“Selain itu, individu tersebut tiada kaitan dan bukan penjaga kepada dua kanak-kanak berkenaan,” katanya ketika dihubungi hari ini.
Terdahulu tular di laman sosial menyatakan seorang bapa disaman kerana membiarkan kanak-kanak yang bermain basikal tidak memakai pelitup muka dalam kejadian dikatakan berlaku di Telok Panglima Garang di sini.
Kata Azizan, gambar pegawai polis bersama dua kanak-kanak itu adalah isu berlainan semasa rondaan pencegahan jenayah di kawasan taman perumahan.

Justeru, beliau menasihatkan orang awam tidak menyebarkan berita palsu yang boleh mencetuskan rasa ketidakharmonian dan menjejaskan ketenteraman awam.
“Perlakuan ini adalah satu jenayah dan boleh dikenakan tindakan undang-undang.
“Orang ramai dinasihatkan supaya memastikan kesahihan sesuatu perkara terlebih dahulu sebelum menyebarkan perkara yang tidak sahih,” jelasnya. – K! ONLINE


Kilang vaksin terbesar dunia terbakar
Oleh KOSMO!

21 Januari 2021, 7:25 pm
MUMBAI – Satu kejadian kebakaran berlaku hari ini di Institut Serum India yang merupakan pengeluar vaksin terbesar dunia.
Bagaimanapun, satu sumber menyatakan bahawa pengeluaran vaksin koronavirus tidak terjejas.
Beberapa stesen penyiaran tempatan memaparkan asap tebal berwarna kelabu keluar dari bangunan itu di bandar Pune, negeri Maharashtra di India.
Institut Serum masih meneruskan pengeluaran berjuta-juta dos vaksin koronavirus Covishield yang dibangunkan oleh firma farmaseutikal, AstraZeneca dan Universiti Oxford.
“Ia (kebakaran) tidak akan menjejaskan pengeluaran vaksin Covid-19,” kata sumber di Institut Serum dengan menyatakan kebakaran cuma berlaku di kilang baharu yang masih dalam pembinaan.
Seorang pegawai di jabatan bomba tempatan menyatakan sebanyak enam hingga tujuh jentera dikerah ke lokasi kebakaran.

“Kami tiada maklumat lain berhubung tahap kebakaran atau ada mangsa terperangkap di situ,” kata pegawai itu.
Pada Januari lalu, badan pengelola India meluluskan penggunaan dua vaksin iaitu Covishield yang dihasilkan Institut Serum dan Covaxin, buatan firma tempatan Bharat Biotech.
India memulakan program pemvaksinan terbesar dunia pada Sabtu lalu, dengan harapan memberi suntikan vaksin kepada 300 juta rakyatnya menjelang bulan Julai ini, menggunakan vaksin Covishield dan Covaxin.
Banyak negara lain masih bergantung kepada Institut Serum untuk mendapatkan bekalan vaksin koronavirus.
India mengeksport bekalan pertama vaksin semalam ke Bhutan dan Kepulauan Maldives dan diikuti dua juta dos ke Bangladesh. Nepal pula menerima kiriman satu juta dos.
Negara itu bercadang menawarkan 20 juta dos kepada negara-negara jiran di Asia Selatan diikuti Amerika Latin, Afrika dan Asia Tengah. – AFP


Sarawak berbelanja RM405 juta untuk bantu rakyat
Oleh ALICIA JOHNY KUEH

21 Januari 2021, 7:25 pm
KUCHING – Kerajaan negeri Sarawak telah membuat keputusan untuk berbelanja sebanyak RM405 juta bagi meringankan beban rakyat Sarawak melalui pakej Bantuan Khas Sarawakku Sayang (BKSS) 5.0.
Bantuan terbabit adalah kesinambungan dari empat pakej BKSS kerajaan negeri yang berjumlah RM2.6 bilion untuk meringankan beban rakyat Sarawak sejak pandemik Covid-19 bermula pada bulan Mac tahun lalu.
Ketua Menteri Sarawak, Datuk Patinggi Abang Johari Tun Openg berkata, bantuan tersebut akan dilaksanakan untuk memberi manfaat kepada penerima BKSS selama tempoh enam bulan akan datang.
“Kerajaan negeri berharap pakej BKSS 5.0 yang berjumlah RM405 juta ini akan membantu meringankan beban seluruh rakyat Sarawak sehingga ke bulan Jun akan datang.
“Kita juga berharap dan berdoa agar dengan adanya vaksin, penularan Covid-19 dapat diatasi selepas bulan Jun nanti,” katanya sidang akhbar di sini hari ini.
Dalam bantuan terbabit, terdapat 11 langkah bantuan seperti diskaun bil elektrik dan air, diskaun sewa pasar dan gerai, diskaun taksiran kadar cukai pintu dan cukai tanah, dan diskaun sewa skim perumahan.

Rakyat Sarawak juga diberi pengecualian untuk bayaran permit dan lesen, selain bayaran sewa kepada pengusaha kecil dan sederhana yang beroperasi di premis-premis perniagaan milik badan-badan berkanun dan syarikat berkaitan kerajaan (GLC).
“Kerajaan negeri juga akan menangguh pembayaran premium tanah serta pembayaran Skim Pinjaman Industri Kecil dan Sederhana (SPIKS) untuk membantu aliran tunai dan mengurangkan beban kewangan rakyat Sarawak,” katanya lagi. – K! ONLINE


Peguam rugi RM18,000 ditipu wanita dari aplikasi janji temu
Oleh DIYANATUL ATIQAH ZAKARYA

21 Januari 2021, 6:44 pm
MELAKA – Seorang peguam hanya mampu ‘gigit jari’ apabila ditipu sebanyak RM18,243 oleh seorang wanita yang dikenalinya melalui aplikasi janji temu membabitkan sindiket pelaburan emas tidak wujud.
Ketua Jabatan Siasatan Jenayah Komersial Melaka, Superintendan E. Sundra Rajan berkata, mangsa berusia 27 tahun itu mendakwa, dia telah mengenali wanita tersebut menerusi aplikasi janji temu pada 26 November lalu.
Katanya, dalam tempoh perkenalan, wanita tersebut telah mengajaknya menyertai pelaburan emas yang menjanjikan pulangan berganda setiap bulan.
“Mangsa mendakwa dia mengenali wanita dari China itu menerusi satu aplikasi janji temu dan semasa berkenalan, wanita berkenaan telah mengajaknya untuk membuat pelaburan emas.
“Peguam tersebut kemudian bersetuju dan telah melakukan pemindahan wang secara berperingkat sebanyak enam kali ke dalam lima akaun bank berbeza berjumlah RM18, 243,” katanya ketika dihubungi di sini, hari ini.
Tambahnya, bagaimanapun, sehingga kini mangsa mendakwa dia tidak mendapat sebarang keuntungan yang dijanjikan termasuk wang modal juga tidak dikembalikan.

“Mangsa yang menyedari dirinya ditipu kemudian membuat laporan polis di sini semalam.
“Kes akan disiasat mengikut Seksyen 420 Kanun Keseksaan kerana kesalahan menipu yang membawa hukuman penjara maksimum 10 tahun dan sebat serta boleh didenda, jika sabit kesalahan,” katanya.
Sundra Rajan berkata, sehubungan itu pihak polis sekali lagi ingin menasihatan orang ramai supaya tidak terpedaya dengan dengan iklan dan tawaran menyertai pelaburan yang menjanjikan pulangan lumayan dalam masa yang singkat.
“Semakan boleh dibuat melalui laman web http://ccid.rmp.gov.my/semakmule/ atau muat turun aplikasi “check scammers ccid ” di Playstore supaya dapat mengelakkan diri dari menjadi mangsa penipuan,” katanya. – K! ONLINE


Seramai 494 penduduk akan disaring di PKPD Kampung Batu 6
Oleh ASLIZA MUSA

21 Januari 2021, 7:38 pm
TAPAH – Seramai 494 penduduk di Kampung Batu 6, Jalan Pahang di sini yang diletakkan di bawah Perintah Kawalan Pergerakan Diperketatkan (PKPD) akan menjalani ujian saringan Covid-19 bermula esok.
Ketua Polis Daerah Tapah, Superintendan Wan Azharuddin Wan Ismail berkata, ujian saringan itu membabitkan 245 penduduk daripada 72 keluarga di Batu 6 ‘bawah’ dan 73 keluarga dengan 249 penduduk di Batu 6 ‘atas’.
Katanya, ujian saringan itu dilakukan secara berperingkat oleh Kementerian Kesihatan (KKM) sepanjang tempoh pelaksanaan PKPD sehingga 3 Februari ini.
“Bermula esok, pihak KKM akan memulakan ujian saringan ke atas penduduk dan kita minta agar mereka patuh dan memberikan kerjasama kepada pihak berkuasa.
“Sehingga semalam, mengikut data yang dikeluarkan KKM, seramai 12 penduduk telah disahkan positif Covid-19,” katanya ketika ditemui pemberita selepas meninjau hari pertama pelaksanaan PKPD di Batu 6, Jalan Pahang di sini hari ini.
Menurut Wan Azharuddin, penugasan PKPD di kampung tersebut berdepan cabaran dari segi kawalan ekoran keadaan bentuk muka buminya yang berbukit dan dikelilingi hutan.

Katanya, tiga laluan tikus telah dikenal pasti dan kawalan akan dilakukan di kawasan berkenaan selain melihat keperluan memasang kawad duri.
“Kampung ini melibatkan kawasan seluas 3.2 kilometer persegi dengan kawasan berbukit dan laluan tikus yang dikhuatiri menjadi laluan keluar penduduk.
“Kita telah kenal pasti beberapa kawasan dan akan kawal laluan berkenaan. Dua pos kawalan akan didirikan di dua pintu masuk ke kampung tersebut bagi memantau pergerakan penduduk,” katanya. – K! ONLINE


PKP di Wilayah Persekutuan, 6 negeri dilanjutkan hingga 4 Februari
Oleh NUR HUDA MUSA

21 Januari 2021, 5:52 pm
PETALING JAYA – Sidang khas hari ini bersetuju untuk melanjutkan Perintah Kawalan Pergerakan (PKP) di Pulau Pinang, Selangor, Melaka, Wilayah Persekutuan Kuala Lumpur, Putrajaya dan Labuan, Johor, Kelantan dan Sabah sehingga 4 Februari 2021.
Menteri Kanan (Keselamatan), Datuk Seri Ismail Sabri Yaakob berkata, tarikh tersebut diseragamkan dengan tempoh PKP di seluruh negara yang diumumkan baru-baru ini kecuali Sarawak. – K! ONLINE


Operasi kedai makan hingga pukul 10 malam mulai esok
Oleh NUR HUDA MUSA

21 Januari 2021, 5:56 pm
PETALING JAYA – Kerajaan hari ini bersetuju melajutkan operasi kedai makan dan restoran hingga pukul 10 malam mulai daripada esok.
Menteri Kanan (Keselamatan) Datuk Seri Ismail Sabri Yaakob berkata, bagaimanapun makan di restoran adalah masih tidak dibenarkan.
“Pesanan untuk penghantaran makanan juga dibuka sehingga 10 malam,” katanya pada FB Live di sini hari ini. – K! ONLINE


Search santuni ‘frontliner’ agih makanan
Oleh KOSMO!

21 Januari 2021, 6:35 pm
Oleh RAJA JAAFAR ALI
JOHOR BAHRU – Prihatin dengan kerja keras tanpa mengira hujan dan panas bagi mengawal penularan Covid-19 mendorong kumpulan rock terkenal, Search menyantuni petugas barisan hadapan di sekitar bandar raya ini.
Pemain gitaris Search, Nasir Daud berkata, dia bersama rakan-rakannya yang merupakan pemilik restoran bersatu hati mengumpul dana bagi menyumbangkan makanan dan minuman kepada anggota polis dan Angkatan Tentera Malaysia (ATM) serta jururawat.
“Hati saya tersentuh dengan kepayahan petugas keselamatan yang mengawal lalu lintas ditengah panas dan juga para jururawat di pusat kuarantin.
“Justeru saya bersama rakan-rakan mencari dana untuk menyumbang kepada mereka sebagai tanda penghargaan dan terima kasih atas kesiapsiagaan mereka dalam mengekang Covid-19,” katanya ketika ditemui di sini hari ini.
Nasir, 61, berkata, seramai 10 peserta yang terdiri daripada pemilik restoran serta petugasnya seperti Restoran Lok Lok, Restoran Alif, Fulltank JB dan Plaza Corner menjadi sukarelawan program tersebut.

“Kami berusaha menggerakkan inisiatif ini bermula hari ini sehingga tamat Perintah Kawalan Pergerakan (PKP),” katanya.
Orang perseorangan atau mana-mana pemilik restoran yang ingin menyumbang boleh menghubungi pemilik Restoran Fulltank JB, Bard di talian 018-7755935. – K! ONLINE


‘Tiga hari dirawat di ICU’ – Tok Pa
Oleh MOHD. HUSNI MOHD. NOOR

21 Januari 2021, 6:20 pm
PUTRAJAYA – “Paling mencemaskan ialah ketika tiga hari dimasukkan di Unit Rawatan Rapi (ICU) akibat masalah pernafasan dan kekurangan tenaga,” kata Menteri di Jabatan Perdana Menteri (Ekonomi), Datuk Seri Mustapa Mohamed.
Itu pendedahan dibuat Ahli Parlimen Jeli itu sepanjang 12 hari menjalani rawatan dan kuarantin di Hospital Raja Perempuan Zainab II (HRPZ II) sejak 9 Januari lalu.
Mustapa menerusi hantaran di laman Facebook rasmi hari ini memaklumkan beliau sudah dibenarkan keluar dari HRPZ II kira-kira pukul 4.30 petang tadi.
“Alhamdulillah syukur kepada Allah S.W.T setelah 12 hari bertarung di HRPZ II dengan pemantauan rapi oleh doktor, jururawat dan barisan hadapan, pada pukul 4.30 petang ini saya dibenarkan keluar hospital.
“Sekarang saya perlu lebih banyak berehat, kurangkan kerja dan tidak boleh bertemu ramai orang,” katanya.
Katanya, beliau merakamkan ucapan terima kasih tidak terhingga kepada semua staf Kementerian Kesihatan (KKM) khususnya di HRPZ II, ahli keluarga, sahabat handai dari seluruh pelusuk tanah air yang beri kata kata-kata semangat, ucapan dan doa.

Mustapa mengingatkan kepada semua rakyat supaya tidak mengambil mudah ancaman wabak Covid-19.
“Ancaman ini serius, perlu diambil berat oleh rakyat. Ketakutan kepada Covid-19 biar sebati dengan diri kita kerana kita masih belum memenangi peperangan ini.
“Sepanjang pandemik Covid-19, kita perlu menjaga maslahah umum mengatasi kepentingan peribadi.
“Berdiri teguh di belakang kerajaan, KKM dan pihak penguat kuasa bagi mempertahankan nyawa serta kehidupan,” katanya. – K! ONLINE


Ebit Lew beli 100 tab untuk pelajar memerlukan
21 Januari 2021, 6:18 pm
PETALING JAYA – Penceramah terkenal, Ustaz Ebit Lew membeli 100 tab untuk diagihkan kepada mana-mana pelajar yang memerlukan.
Perkara itu dikongsikan Ebit Lew menerusi satu hantaran di laman Facebooknya hari ini,  yang mana beliau berharap dapat meringankan beban bagi pelajar-pelajar yang mengalami kesukaran untuk belajar secara online.
“Pohon doakan. Baru sahaja membeli 100 tab untuk dihadiahkan kepada pelajar yang memerlukan untuk kelas online.
“Siapa yang benar-benar perlu boleh hubungi 017-587 0294,” tulisnya hari ini. – K! ONLINE


Lima kumpulan sasar Pulau Pinang dapat bantuan one-off
Oleh MOHD SYALMIZI HAMID

21 Januari 2021, 6:22 pm
GEORGE TOWN – Kerajaan negeri mengumumkan bantuan one-off kepada lima kumpulan sasar membabitkan peruntukan kira-kira RM10 juta daripada Pakej Bantuan Rakyat Pulau Pinang (Penang Lawan Covid-19) Fasa 3 berjumlah RM20 juta.
Ketua Menteri, Chow Kon Yeow berkata, ia melibatkan kumpulan sasar pertama bagi melancarkan aliran tunai serta mengurangkan impak dan kos operasi yang terpaksa ditanggung ketika pelaksanaan Perintah Kawalan Pergerakan (PKP) ketika ini.
Menurutnya, dianggarkan seramai 14,712 peniaga akan menerima manfaat peruntukan sebanyak RM7,356,000 berupa bantuan khas one-off RM500.
“288 penarik beca turut dikenal pasti menerima RM200 dengan peruntukan RM57,600 dan RM500 kepada 462 pengusaha kantin sekolah melibatkan peruntukan RM231,000.
“Selain itu, seramai 2,929 peniaga berlesen dengan pihak berkuasa tempatan (PBT) telah dikenal pasti menerima bantuan kewangan RM500 daripada peruntukan RM1,464,500.
“Sebanyak RM30,000 diberikan kepada semua 59 Ahli Dewan Undangan Negeri (ADUN), Ahli Parlimen Kerajaan negeri, ADUN angkat, Pegawai Penyelaras KADUN dan Pegawai Penyelaras Khas Parlimen untuk disalurkan kepada rakyat membabitkan peruntukan RM1,770,000,” katanya dalam satu kenyataan di sini hari ini.

Menurut Kon Yeow, bantuan bagi membantu rakyat yang terjejas ketika PKP berkenaan secara keseluruhannya membabitkan peruntukan sebanyak RM10,879,100.
Ia merupakan tambahan kepada RM155.5 juta yang telah diperuntuukan dalam Pakej Bantuan Khas 1.0, 2.0 dan 2.1. – K! ONLINE


Lelaki parah ditetak angkara cinta
Oleh AHMAD SHAHERMAN SHAMSURI

21 Januari 2021, 5:11 pm
GOMBAK – Akibat menjalinkan hubungan dengan seorang wanita, lelaki berusia 54 tahun parah ditetak sekumpulan penjenayah di sebuah stesen minyak di Taman Greenwood, Sabtu lalu.
Kejadian itu berlaku sekitar pukul 2 pagi sebelum orang awam melaporkannya kepada pihak polis.
Ketua Polis Daerah Gombak, Asisten Komisioner Arifai Tarawe berkata, berdasarkan laporan mangsa, pada hari kejadian, dia menerima satu panggilan telefon daripada seorang wanita yang ingin berjumpa di kawasan berhampiran stesen minyak berkenaan.
Jelas beliau, semasa mangsa menghampiri kenalannya di kawasan tersebut, tiba-tiba lima lelaki datang meluru ke arahnya dan terus memukul mangsa.
“Salah seorang suspek yang bersenjatakan parang telah melibas mangsa mengakibatkan kecederaan di bahagian lutut kiri dan jari tangan.
“Motosikal mangsa jenis Yamaha 135 LC, sebuah telefon bimbit dan beg dompet turut dilarikan suspek,”katanya dalam satu kenyataan di sini hari ini.

Susulan laporan itu, Arifai berkata, anggotanya dari Bahagian Siasatan Jenayah telah menahan tiga lelaki dan seorang wanita di hadapan sebuah rumah di Taman Batu Greenwood, Batu Caves disini kira-kira pukul 12.20 pagi, Isnin lalu.
Katanya, hasil soal-siasat, anggota kemudiannya menyerbu sebuah lagi rumah Jalan Sungai Pusu Batu 8 dan telah menahan dua lelaki dan seorang wanita kira-kira pukul 3.30 pagi.
“Dalam serbuan itu, kita turut merampas dua buah motosikal iaitu jenis Modenas GT 128 dan Yamaha 135 LC serta sebuah telefon bimbit.
“Polis kemudiannya telah pergi ke sebuah rumah di Taman Batu Greenwood, Batu Caves kira-kira pukul 5 pagi dan telah merampas sebilah parang panjang yang disyaki digunakan dalam kejadian tempoh hari” katanya dalam satu kenyataan di sini hari ini.
Mengulas lanjut, Arifai berkata, kesemua tujuh suspek warga tempatan yang terdiri daripada lima lelaki dan dua wanita berusia lingkungan 24 hingga 43 tahun kini direman selama lima hari sehingga esok.
Menurutnya, pemeriksaan lanjut mendapati kesemua suspek mempunyai rekod lampau berkait kes jenayah dan dadah, manakala tiga daripadanya merupakan individu dikehendaki bersabit kes dadah di Selayang dan Jinjang.
“Ujian saringan air kencing dapati kesemua suspek positif dadah jenis methamphetamine dan kes disiasat mengikut Seksyen 394 Kanun Keseksaan,” katanya. -K! ONLINE.


3,170 kes baharu, 12 kematian
Oleh SITI A'ISYAH SUKAIMI

21 Januari 2021, 6:27 pm
PUTRAJAYA – Sebanyak 3,170 kes baharu dilaporkan hari ini menjadikan jumlah kes positif Covid-19 sebanyak 172,549 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lapan kes import mendapat jangkitan dari luar negara manakala sebanyak 3,162 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 41,755 kes.
“Sebanyak 12 kes kematian turut dilaporkan dan jumlah kes kematian Covid-19 di Malaysia kini sebanyak 642 kes.
“Selain itu, sebanyak 2,490 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 130,152 kes,” katanya pada sidang media di sini hari ini.
Ujarnya, terdapat 260 kes positif sedang dirawat di Unit Rawatan Rapi dengan 103 kes memerlukan bantuan pernafasan. -K!ONLINE


Wanita ditahan miliki 1,800 biji pil kuda, 520 gram heroin
Oleh YATIMIN ABDULLAH

21 Januari 2021, 6:30 pm
PASIR MAS – Seorang wanita ditahan selepas dipercayai memiliki sebanyak 1,800 biji pil kuda dan 520 gram heroin dalam serbuan di sebuah rumah di Kampung Slow Machang di sini malam tadi.
Polis membuat serbuan di rumah itu pada pukul 11 malam dan mendapati dadah bernilai RM278,000 berada dalam milikan ibu kepada seorang anak itu.
Ketua Jabatan Siasatan Jenayah Narkotik (JSJN) Kelantan, Asisten Komisioner Sheik Azhar Sheik Omar berkata, selain dadah, pihaknya turut menyita sebuah kereta dan dua buah motosikal yang dianggarkan berjumlah RM40,000.
“Bertindak atas maklumat, sepasukan anggota telah melakukan serbuan di sebuah rumah di kawasan tersebut.
“Hasil pemeriksaan di dalam sebuah bilik berhampiran kawasan dapur, kita telah menjumpai satu kotak polisterin yang mengandungi dua buah tin tidak berpenutup,” katanya pada sidang akhbar di Ibu Pejabat Polis Daerah (IPD) Pasir Mas di sini hari ini.
Sheik Azhar memberitahu, pemeriksaan di dalam bekas tin pertama telah menjumpai 120 botol plastik mengandungi putih disyaki dadah jenis heroin.

Katanya, pemeriksaan lanjut di dalam bekas tin kedua pula membawa kepada penemuan sebanyak 1,800 biji pil kuda.
“Ujian saringan air kencing mendapati wanita itu negatif daripada sebarang penyalahgunaan dadah dan tidak mempunyai rekod jenayah lampau.
“Ketika serbuan, suspek bersama anaknya berusia lima tahun berada di dalam rumah berkenaan manakala suaminya tiada di rumah,” ujarnya.
Tambahnya, siasatan lanjut berhubung rampasan dadah itu masih dijalankan oleh polis.
Mengulas lanjut, menurut Sheik Azhar, polis turut merampas 1,000 biji pil kuda dan 5.19 gram dadah dipercayai syabu dalam dua serbuan berasingan pada hari yang sama.
Katanya, dalam serbuan pertama di Kampung Gaung pada pukul 2 petang, polis berjaya merampas 1,000 biji pil kuda selepas menahan seorang lelaki berusia 29 tahun.
“Dalam serbuan kedua di Kampung Tal Tujoh pula, kita merampas 5.19 gram dadah jenis syabu selepas menahan seorang lelaki dalam sebuah kereta pada pukul 9.40 malam.
“Nilai keseluruhan rampasan termasuk kenderaan berjumlah RM350,000,” katanya. – K! ONLINE


Rugi RM34,500 ditipu lelaki Vietnam
Oleh JAMLIAH ABDULLAH

21 Januari 2021, 5:22 pm
ALOR SETAR – Seorang penjawat awam mengalami kerugian sebanyak RM34,500 apabila menjadi mangsa penipuan kiriman hadiah atau parcel scam selepas berkenalan dengan seorang lelaki Vietnam melalui laman sosial, Tagged baru-baru ini.
Lelaki warga asing itu memperkenalkan dirinya dengan nama Tony Nguyen semasa mereka mula berkenalan.
Ketua Jabatan Siasatan Jenayah Komersial Kedah, Superintendan Elias Omar berkata, mangsa berusia 34 tahun yang sudah berkahwin dan mempunyai dua anak itu mula berkenalan dengan lelaki terbabit pada 9 Januari lepas.
Menurutnya, mangsa yang berasal dari Tanah Merah, Kelantan dan lelaki warga asing itu kemudian saling berhubung melalui aplikasi sembang, Line.
“Pada 15 Januari lalu, suspek memberitahu mangsa bahawa dia ingin mengirimkan barang seperti wang, kasut, pakaian, beg, minyak wangi, bunga dan pencuci muka sebagai tanda salam perkenalan mereka.
“Pada 18 Januari, mangsa menerima emel daripada Excel Courier Delivery menyatakan barang tersebut telah sampai di Lapangan Terbang Sultan Abdul Halim di sini dan perlu membuat caj cukai serta kastam,” katanya dalam satu kenyataan di sini hari ini.

Kata Elias, mangsa membuat transaksi ke dalam tiga akaun secara berperingkat pada 18 dan 19 Januari lalu dengan nilai keseluruhan sebanyak RM34,500. – K! ONLINE


Inisiatif ekonomi dan kesihatan letakkan Malaysia di landasan pemulihan
Oleh MOHD. HUSNI MOHD. NOOR

21 Januari 2021, 4:45 pm
PUTRAJAYA – Gabungan pelbagai keputusan ekonomi dan kesihatan diumumkan kerajaan baru-baru ini dilihat formula tepat bagi meletakkan Malaysia di landasan pemulihan baik dari segi kesihatan awam, mahupun ekonomi.
Menteri Kewangan, Tengku Datuk Seri Zafrul Tengku Abdul Aziz berkata, antara keputusan dibuat kerajaan termasuk langkah inisiatif Belanjawan 2021 dan Pelindungan Ekonomi dan Rakyat Malaysia (Permai).
“Terbaharu, Jawatankuasa Dasar Monetari (MPC) Bank Negara Malaysia (BNM) semalam memutuskan untuk mengekalkan Kadar Dasar Semalaman (OPR) pada kadar 1.75 peratus.
“Selain itu, BNM juga mengumumkan pelanjutan fleksibiliti bagi institusi perbankan menggunakan Sekuriti Kerajaan Malaysia (MGS) dan Terbitan Pelaburan Kerajaan Malaysia (MGII) bagi memenuhi pematuhan Keperluan Rizab Berkanun (SRR) sehingga 31 Disember 2022,” katanya menerusi Laporan Laksana Ke-37, hari ini.
Tengku Zafrul berkata, secara ringkasnya, kesemua langkah itu akan memastikan mudah tunai adalah mencukupi bagi menyokong aktiviti kewangan dan ekonomi.
Beliau berkata, keputusan dibuat kerajaan itu juga seiring dengan pelbagai kemudahan kerajaan menerusi pakej-pakej PENJANA dan KITA PRIHATIN serta Belanjawan 202.

“Apa yang penting, kesemua langkah-langkah ini perlu lihat secara keseluruhan, bukannya secara persendirian.
“Setakat ini, hampir RM13 bilion sudah disalurkan menerusi Program Subsidi Upah (PSU) 1.0 dan baki PSU 2.0 sebanyak RM2 bilion akan disalurkan tahun ini.
“Pada masa sama, PSU bersasar bernilai RM1.5 bilion turut diumumkan bagi merancakkan sektor pelancongan dan peruncitan melalui Belanjawan 2021,” katanya.
Katanya, kerajaan juga menambah RM1bilion bagi PSU 3.0 di bawah Permai, yang merangkumi semua sektor terkesan dengan pelaksanaan Perintah Kawalan Pergerakan (PKP).-K!ONLINE


Komplot pemilik depoh lori curi latex
Oleh ISKANDAR SHAH MOHAMED

21 Januari 2021, 3:22 pm
KLANG – Komplot 10 individu termasuk pemilik depoh simpanan lori dalam aktiviti mencuri bahan mentah membuat sarung tangan getah atau latex terbongkar apabila kesemuanya dicekup dalam dua operasi berasingan baru-baru ini.
Kesemua suspek yang turut terdiri lima warga asing berusia 20 hingga 50 tahun ditahan di Pulau Pinang dan Perak pada Ahad serta semalam.
Ketua Polis Daerah Klang Utara, Asisten Komisioner Nurulhuda Mohd. Salleh berkata, penangkapan mereka susulan laporan polis daripada seorang jurutera kilang sarung tangan di daerah ini yang kehilangan sebanyak 5,570 kilogram bahan mentah berkenaan yang bernilai RM 54,000 pukul 6.51 petang pada 13 Januari lalu.
Katanya, siri tangkapan dimulakan terhadap pemandu lori yang merupakan pekerja sebuah syarikat pengangkutan di Pulau Pinang selepas memberikan keterangan di Ibu Polis Daerah Klang Utara, Ahad lalu.
“Soal-siasat seterusnya membawa serbuan di Seberang Perai Selatan, Pulau Pinang dengan menahan lima rakan suspek pukul 5.10 petang hari sama.
“Lanjutan tangkapan itu kemudiannya memberkas empat lelaki lagi termasuk pemilik depoh simpanan lori di Taiping, Perak pukul 10.25 malam tadi,” katanya dalam kenyatan di sini hari ini.

Nurulhuda menambah, pihaknya turut merampas dua kenderaan termasuk lori, tujuh telefon bimbit, lima tong cecair dan satu dekoder rakaman televisyen litar tertutup (CCTV).
Kata beliau, siasatan mendapati pemilik depoh itu telah membayar sebanyak RM30,000 secara tunai dan transaksi menerusi mesin pengeluaran automatik (ATM) kepada pemandu lori untuk membawa latex itu.
Difahamkan semua bahan itu akan dijual di pasaran gelap susulan permintaan yang tinggi terhadap sarung getah sepanjang tempoh Perintah Kawalan Pergerakan (PKP) ini.
“Semakan rekod mendapati tiga suspek warga tempatan mempunyai rekod lampau berkaitan jenayah dan dadah.
“Kes disiasat mengikut Seksyen 379 Kanun Keseksaan dan Akta Imigresen 1959/63,” jelasnya.
Dalam perkembangan berlainan, beliau menjelaskan sebanyak 120 kompaun dikeluarkan dengan kesalahan meliputi tidak mematuhi prosedur operasi standard (SOP) seperti tidak memakai pelitup muka, berniaga lebih masa dan gagal mengisi butiran menerusi aplikasi MySejahtera,” katanya. -K!ONLINE


KPD Petaling Jaya tampil bantu wanita ‘mencuri’ di pasar raya
Oleh AHMAD SHAHERMAN SHAMSURI

21 Januari 2021, 3:39 pm
PETALING JAYA – Prihatin dengan kesusahan yang dihadapi oleh seorang wanita sehingga sanggup mencuri disebuah pasar raya semalam, Ketua Polis Daerah Petaling Jaya, Asisten Komisioner Nik Ezanee Mohd. Faisal hari ini tampil membantu wanita tersebut.
Meskipun wanita itu telah ditahan kira-kira pukul 3 petang semalam kerana telah mencuri beberapa barangan dan makanan di sebuah pasar raya, Nik Ezanee berkata, pihaknya telah terpanggil untuk membantu wanita tersebut sebaik menerima laporan daripada pihak berkuasa.
“Semalam saya terima laporan mengatakan ada seorang wanita ditahan kerana dikatakan mencuri kek, ‘cool fever’ atau ‘plaster’ untuk anaknya yang sakit (demam).
“Jadi saya pun berasa terpanggil untuk berjumpa dengan wanita ini. Saya percaya dia ada masalah kalau tidak dia tidak akan buat perkara ini.
“Orang kalau lapar boleh tahan lagi, kalau anak-anak lapar itu perkara lain,” katanya menerusi satu video disiarkan di Facebook rasmi Ibu Pejabat Polis Daerah Petaling Jaya semasa mengadakan lawatan dan menyerahkan sumbangan di rumah wanita itu hari ini.
Dalam lawatan tersebut, Nik Ezanee memberitahu, pihaknya telah menyampaikan beberapa sumbangan antaranya beras, telur dan kit makanan dari Jabatan Kebajikan Masyarakat (JKM).

Tambah beliau, pihaknya juga tidak meneruskan tindakan (NFA) atas jenayah dilakukan wanita berusia 30an itu.
Pada masa sama, Nik Ezanee berkata pelaksanaan Perintah Kawalan Pergerakan (PKP) adalah satu cabaran kepada semua pihak terutama golongan susah.
“PKP ini banyak mencabar kita, ramai antara kita selalu buat aduan konon tidak boleh ‘brain’ (faham) kenapa polis buat roadblock (sekatan jalan raya), kenapa polis tutup jalan dan kenapa jalan ‘jem’ (sesak).
“Sebenarnya, bukan tuan puan saja susah tetapi ada lagi yang lebih susah. Dalam PKP ini kita nak lawan virus Covid-19, ramai yang terkesan orang awam, ‘frontliners’ dari semua peringkat.
“Kita kena korbankan sedikit kesusahan dan kesukaran untuk masa depan. Kita sama-sama bantu yang mana susah,” katanya.-K! ONLINE


Dua lelaki Bangladesh ditahan cuba rasuah polis
Oleh AZAHAR HASHIM

21 Januari 2021, 5:05 pm
KULIM – Dua lelaki Bangladesh ditahan kerana disyaki cuba memberi rasuah kepada seorang anggota polis yang bertugas di sekatan jalan raya (SJR) di Lebuh Raya Butterworth-Kulim (BKE) berhampiran tol Lunas dekat sini semalam.
Dua warga asing berusia 27 dan 30 tahun itu ditahan ketika dalam perjalanan ke Kulim dengan menaiki sebuah teksi kira-kira pukul 3.30 petang.
Ketua Polis Daerah Kulim, Superintendan Azhar Hashim berkata, pemeriksaan yang dilakukan petugas SJR mendapati dua lelaki terbabit tidak mempunyai dokumen perjalanan sah dan permit rentas negeri.
“Salah seorang daripada warga asing itu cuba memberi rasuah wang tunai sebanyak RM500 kepada seorang anggota yang bertugas.
“Anggota memberi amaran kepada lelaki terbabit supaya tidak melakukan perbuatan tersebut namun selepas dua kali memberi amaran, suspek terus cuba merasuah anggota bertugas,” katanya di sini hari ini.
Katanya, kedua-dua warga asing berkenaan kemudian ditahan polis untuk siasatan lanjut. – K! ONLINE


Pemandu lori tersepit dalam nahas dua kenderaan berat
Oleh NOR AINNA HAMZAH

21 Januari 2021, 3:48 pm
SEREMBAN – Seorang pemandu lori kurier terpaksa menahan sakit lebih 20 minit apabila terbabit dalam nahas di kilometer 244.5 (arah Utara), dekat sini, awal pagi tadi.
Dalam kejadian kira-kira pukul 12.30 tengah malam itu, sepasukan anggota bomba bergegas ke lokasi kejadian bagi mengeluarkan mangsa yang tersepit di bahagian kaki.
Menurut sumber, kemalangan membabitkan dua buah kenderaan iaitu lori jenis Volvo dengan muatan tanah liat dan lori kurier.
“Berdasarkan siasatan awal, lori kurier yang dipandu di lorong kiri telah melanggar belakang lori yang berada di lorong yang sama.
“Pemandu lori kurier berkenaan iaitu lelaki berusia 23 tahun tersepit di bahagian kaki dan berjaya dikeluarkan oleh pasukan bomba,” katanya, dekat sini, tadi.
Sumber berkata, pemandu dan kelindan lori kurier berusia lingkungan 20an sudah dikejarkan ke hospital berhampiran susulan mengalami kecederaan.

Menurutnya, pemandu lori jenis Volvo juga berusia lingkungan 20an tidak mengalami sebarang kecederaan.-K!ONLINE


35,984 murid Tabika Perpaduan ikuti PdPR
Oleh NOR IDAYU BOSRO

21 Januari 2021, 4:38 pm
PUTRAJAYA – Seramai 35,984 murid di 1,781 Taman Bimbingan Kanak-Kanak (Tabika) Perpaduan seluruh negara mengikuti pembelajaran melalui kaedah Pengajaran dan Pembelajaran di Rumah (PdPR) berikutan arahan penangguhan operasi pembukaan secara bersemuka sepanjang tempoh Perintah Kawalan Pergerakan (PKP) 2.0.
Kementerian Perpaduan berkata, PdPR telah dilaksanakan secara lancar di seluruh Tadika Perpaduan melalui dalam talian, offline atau luar talian (off-site).
Menurutnya, daripada 1,781 buah Tabika Perpaduan, 60 peratus atau sebanyak 1,067 buah menggunakan PdPR secara offline iaitu bahan pengajaran dihantar melalui Google Classroom, WhatsApp, Telegram, e-mel dan platform yang sesuai.
“Selain itu, sebanyak 37 peratus atau 658 buah Tabika Perpaduan mengikuti pembelajaran secara dalam talian iaitu secara langsung (real time) menerusi aplikasi Zoom, Google Meet, Webex dan seumpamanya,” kata kenyataan itu.
Tambah kenyataan itu, hanya tiga peratus yang mewakili 56 buah tabika mengikuti pembelajaran secara pendekatan luar talian (off-site).
“Melalui kaedah ini, murid diberi tugasan berkaitan dengan lebih awal secara manual.

“Kaedah secara luar talian (off-site) digunakan apabila terdapat kekangan capaian internet dan ketidakhadiran ibu bapa bersama semasa sesi pembelajaran berlangsung,” katanya.
Sementara itu, Menteri Perpaduan Negara,  Datuk Halimah Mohamed Sadique berkata, inisiatif dan kreativiti tenaga pengajar kelas Tabika Perpaduan dalam perlaksanaan PdPR  akan sentiasa dipertingkatkan dari semasa ke semasa.
Katanya, pemantauan melalui latihan dan sokongan peralatan bagi memanfaatkan kemajuan teknologi dan memastikan pembelajaran murid berjalan lancar.
Pada masa sama, beliau turut mengingatkan semua jentera perpaduan agar sentiasa menjaga kebersihan diri dan memastikan pengamalan norma baharu agar kita dapat bersama memutuskan rantaian Covid-19 ini.-K!ONLINE


SMK Kubang Kerian sedia bantu sesi PdPR pelajar
Oleh ROHANA MOHD. NAWI

21 Januari 2021, 4:16 pm
KOTA BHARU – Pihak pengurusan Sekolah Menengah Kebangsaan (SMK) Kubang Kerian di sini bersedia membantu meringankan bebanan ibu bapa pelajar yang terkesan berikutan penularan wabak Covid-19.
Pengetuanya, Khairani Sabtu berkata, setakat ini, pihak sekolah sedang membuat semakan data seramai 1,200 orang pelajar sekolah itu untuk mengenal pasti mereka yang terkesan dan terlampau daif sehingga tidak mampu membeli pakaian serta kelengkapan sekolah.
Katanya, paling penting, SMK Kubang Kerian ingin membantu pelajar-pelajar mengikuti pembelajaran melalui kaedah mengikuti sesi Pengajaran dan Pembelajaran di Rumah (PdPR) untuk sesi persekolahan pada awal tahun ini.
“Pelajar perlu mengikuti PdPR menggunakan telefon bimbit dengan data internet yang banyak agar pembelajaran mereka tidak menghadapi masalah.
“Susulan daripada arahan kerajaan untuk melaksanakan PdPR, kita banyak mendengar rungutan ibu bapa pelajar yang kurang berkemampuan untuk menyediakan telefon pintar dengan data internet kepada anak-anak mereka,” katanya.
Beliau berkata demikian kepada pemberita selepas menerima 40 beg sekolah dan kelengkapan alat tulis daripada pemilik Restoran Nasi Lemak Kopi O, Meor Nazir, untuk diagihkan kepada pelajarnya hari ini.

Mengulas lanjut, menurut Khairani, setakat ini, ada pihak yang ingin tampil membantu untuk menyumbangkan telefon pintar dan tambah nilai prabayar internet kepada pelajar.
Katanya, bagaimanapun, perincian mengenai sumbangan itu sedang dalam perbincangan.
Sementara itu, Meor berkata, dia akan terus menyalurkan sumbangan kepada golongan yang memerlukan terutamanya kepada pelajar sekolah.
Ujarnya, dian sudah mengadakan beberapa program penyampaian sumbangan kepada pelajar golongan asnaf.
“Saya mula membantu golongan asnaf sejak tujuh tahun lalu. Terbaharu, saya yang menjalankan aktiviti pengagihan bantuan nasi lemak kepada sukarelawan yang bertugas ketika banjir baru-baru ini,” katanya.-K!ONLINE


Pecah cermin kereta bengang bilik hotel penuh
Oleh MOHAMAD FAHD RAHMAT

21 Januari 2021, 3:33 pm
KLUANG – Seorang lelaki bertindak memecahkan cermin empat buah kereta gara-gara tidak berpuas hati kerana bilik hotel dihajati tiada kekosongan dalam kejadian di pekarangan sebuah hotel di Jalan Duku di sini hari ini.
Ketua Polis Daerah Kluang, Asisten Komisioner Law Hang Seng berkata, dalam kejadian pada pukul 4.30 pagi itu, suspek berusia 33 tahun memecah cermin kereta menggunakan topi keledar.
Menurutnya, sebelum kejadian, suspek dikatakan memasuki hotel terbabit untuk menempah bilik namun penyambut tetamu wanita berusia 41 tahun memaklumkan bahawa hotel sudah penuh.
“Bengang selepas mengetahui bilik tiada kosong, lelaki itu marah sebelum keluar ke kawasan parkir kenderaan dan bertindak memecahkan cermin empat buah kereta termasuk kereta wanita berkenaan.
“Pengadu terbabit terus menghubungi polis memaklumkan kejadian itu sebelum sepasukan polis dikejarkan ke lokasi kejadian,”katanya dalam satu kenyataan di sini hari ini.
Hang Seng berkata, suspek kemudian ditahan dan polis merampas sebuah topi keledar digunakan suspek dalam kejadian itu.

Jelasnya, saringan awal air kencing terhadap suspek mendapati positif dadah jenis methamphetamine.
Katanya, suspek direman selama empat hari bermula hari ini sehingga Ahad ini untuk siasatan lanjut.-K! ONLINE


DPMM dan PPIM dengan kerjasama APM buat kutipan bantu mangsa banjir
21 Januari 2021, 4:52 pm
PETALING JAYA – Dewan Perniagaan Melayu (DPMM) dan Persatuan Pengguna Islam (PPIM) dengan kerjasama Angkatan Pertahanan Awam (APM) menggerakkan usaha mengutip sumbangan bagi membantu mangsa banjir di seluruh negara.
Naib Presiden DPMM, Norsyahrin Hamidon berkata, DPMM memahami kerumitan mangsa banjir yang kehilangan harta benda akibat bencana banjir apatah lagi ketika berdepan dengan pandemik dan Perintah Kawalan Pergerakan (PKP).
“Inisiatif kali ini bukan sahaja tertumpu kepada sumbangan makanan dan pakaian, malah ia turut melibatkan peralatan elektrik seperti mesin basuh.
“APM akan turut bekerjasama dengan pihak Jawatankuasa Bencana Daerah bagi mengenalpasti golongan memerlukan dan ini akan memastikan beban yang didepani dapat diringankan,” katanya dalam satu kenyataan di sini hari ini.
Jelasnya, sehingga hari ini, jumlah sumbangan yang diterima bernilai kira-kira RM400,000.00 dan meningkat setiap hari.
Tambahnya lagi, diharapkan sumbangan ini dapat dihantar kepada penerima selepas PKP berakhir dan ketika ini DPMM masih lagi membuka tabung sumbangan kepada orang ramai.

“Orang ramai yang ingin menyumbang boleh melakukannya melalui Nombor Akaun Maybank: 5643 2413 7896 dengan menulis rujukan Misi Bantuan Banjir atau melalui laman web khas yang ditaja oleh sumbangan.com di https://sumbangan.com/DPMM/BanjirDPMM,” ujarnya. – K! ONLINE


Kerajaan digesa lanjutkan waktu operasi restoran dan kedai makan
21 Januari 2021, 4:30 pm
PETALING JAYA – Kerajaan digesa melanjutkan waktu operasi restoran dan kedai makan di bawah Perintah Kawalan Pergerakan (PKP) sehingga pukul 10 malam.
Naib Presiden UMNO, Datuk Seri Mahadzir Khalid berkata, kelonggaran tambahan had waktu operasi selama dua jam itu akan memberi impak yang besar kepada rantaian ekonomi negara secara keseluruhannya dan kesan positif kepada pelbagai pihak.
“Saya faham peningkatan kes Covid-19 yang amat membimbangkan kini namun, ada kewajaran untuk kerajaan mengkaji semula syarat itu yang sememangnya agak menyukarkan banyak pihak.
“Saya yakin bahawa dengan pematuhan prosedur operasi standard (SOP) yang ketat oleh semua pihak kita dapat mengelakkan restoran dan kedai makan menjadi kluster jangkitan Covid-19 kerana mereka hanya menjual secara tempahan dan dihantar oleh pekerja penghantar makanan,” katanya dalam satu kenyataan di sini hari ini.
Jelasnya, operasi kedai makan dan restoran sehingga pukul 8 malam menyebabkan orang ramai terutama golongan baru pulang dari bekerja ketika itu, gagal untuk membeli juadah makan malam.
Katanya, waktu antara pukul 8 malam hingga 10 malam adalah waktu perdana bagi orang ramai untuk mendapatkan makanan untuk makan malam.

“Berilah sedikit pertimbangan untuk membolehkan mereka membuka restoran dan kedai makan sehingga pukul 10 malam.
“Saya dengar ramai sangat yang merungut dan mahukan kelonggaran diberikan. Ini soal kelangsungan hidup semua pihak dalam keadaan serba sukar sekarang ini,” ujarnya. – K! ONLINE


Datuk, rakan mengaku salah datangkan cedera, buat kacau ganggu di restoran
Oleh NUZULSHAM SHAMSUDDIN

21 Januari 2021, 2:16 pm
PETALING JAYA — Seorang Datuk dan rakannya yang tular di media sosial kerana memukul pelanggan di sebuah restoran di Tropicana Avenue, Damansara di sini mengaku bersalah atas dua pertuduhan mendatangkan kecederaan dan melakukan kacau ganggu di Mahkamah Majistret hari ini.
Datuk Tan Wai Khan, 42 dan rakannya Ang Mow Loong, 40, membuat pengakuan itu selepas kesemua pertuduhan ke atas mereka dibacakan jurubahasa di hadapan Majistret Nurshahira Abdul Salim.
Mahkamah bagaimanapun menetapkan 2 April ini bagi pendengaran fakta kes dan jatuh hukum.
Mengikut pertuduhan, Wai Khan dan Mow Long didakwa secara bersama-sama dengan sengaja telah mendatangkan kecederaan dengan cara memukul Kwan Pei Chong, 31, di Restoran Steamboat TST, Tropicana Avenue, Damansara, di sini, pukul 9 malam, pada 12 Januari lalu.
Kesalahan itu didakwa mengikut Seksyen 323 Kanun Keseksaan dibaca bersama Seksyen 34 kanun sama yang membawa hukuman penjara maksimum setahun atau denda yang boleh sampai RM2,000 atau kedua-duanya jika sabit kesalahan.
.
Bagi pertuduhan berikutnya, mereka bersama-sama didakwa telah melakukan kacau ganggu yang boleh menyebabkan kegusaran kepada pelanggan dan pekerja pada tempat dan masa sama mengikut Seksyen 290 Kanun Keseksaan dibaca bersama Seksyen 34 kanun sama yang membawa hukuman denda maksimum RM400.
Sementara itu bagi dua pertuduhan lain, Wai Khan mengaku bersalah dengan sengaja mendatangkan kecederaan dengan cara memukul terhadap dua mangsa, Magdalene Wong Chung Yi, 31, dan rakannya Lee Dek Quan, 25, pada tempat dan masa sama.

Bagi kesalahan itu, dia didakwa mengikut Seksyen 323 Kanun Keseksaan yang membawa hukuman penjara maksimum setahun atau denda yang boleh sampai RM2,000 atau kedua-duanya.
Bagaimanapun, bagi satu lagi pertuduhan, Wai Khan mengaku tidak bersalah atas satu pertuduhan melakukan khianat dengan cara memecahkan pinggan mangkuk milik Kwan Pei Choong, 31.
Kesalahan itu didakwa mengikut Seksyen 427 Kanun Keseksaan yang membawa hukuman penjara maksimum 12 bulan atau denda atau kedua-duanya.
Terdahulu, Timbalan Pendakwa Raya Siti Zubaidah Mahat menawarkan jaminan RM7,000 bagi setiap tertuduh dan setiap pertuduhan dengan seorang penjamin.
Namun peguam Datuk Suraj Singh, yang mewakili kedua-dua tertuduh memohon jumlah jaminan yang rendah atas alasan anak guamnya telah memberikan kerjasama baik sepanjang siasatan selain tidak mempunyai risiko untuk melarikan diri.
Mahkamah kemudian membenarkan Wan Khan diikat jamin RM10,000 dengan seorang penjamin manakala jaminan RM4,000 dengan seorang penjamin bagi Mow Long untuk kesemua pertuduhan yang masing-masing dihadapi mereka.-K!ONLINE


Kertas inkuiri dibuka siasat dakwaan judi di PKRC Maeps
Oleh NUR SHARIEZA ISMAIL

21 Januari 2021, 2:12 pm
SEPANG – Polis membuka kertas inkuiri bagi menyiasat dakwaan berlakunya aktiviti judi di Pusat Kuarantin dan Rawatan Covid-19  Berisiko Rendah (PKRC) di Taman Ekspo Pertanian Malaysia (Maeps), Serdang seperti yang tular di laman sosial baru-baru ini.
Ketua Polis Daerah Sepang Asisten Komisioner Wan Kamarul Azran Wan Yusof berkata, kertas inkuiri itu dibuka selepas pihaknya menerima laporan mengenai kejadian itu daripada anggota yang bertugas di Balai Polis Dato Abu Bakar Baginda, Sepang hari ini.
“Kertas inkuiri ini dibuka bagi membolehkan polis membuat siasatan lanjut (mengenai kejadian itu) selain untuk pemantapan pemeriksaan pesakit di Maeps,” katanya hari ini.
Terdahulu, tular di media sosial beberapa hari lepas kononnya wujud aktiviti judi di sebuah dewan PKRC, Maeps yang menempatkan pesakit Covid-19.
Berdasaran rakaman video itu terdapat beberapa lelaki dilihat berkumpul sambil bermain daun terup namun tiada wang diletakkan sebagai pertaruhan.
Tindakan segelintir pesakit Covid-19 itu seterusnya mengundang kecaman netizen mendakwa PKRC tersebut ibarat mini kasino.

Sebelum ini, media melaporkan, sekumpulan pesakit Covid-19 di PKRC Sabah mengambil minuman keras secara terbuka sehingga mengundang kemarahan orang ramai. -K!ONLINE


Empat lelaki Yaman ditahan cuba rentas negeri
Oleh NIK NUR IZZATUL HAZWANI NIK ADNAN

21 Januari 2021, 3:03 pm
KEMAMAN – Hasrat empat lelaki warga Yaman cuba lolos untuk merentas ke Terengganu tidak kesampaian apabila
ditahan polis pada sekatan jalan raya (SJR) di Paya Berenjut di sini berhampiran sempadan Terengganu – Pahang pada kelmarin.
Kesemua lelaki tersebut berusia 23 hingga 33 tahun ditahan anggota polis terlibat ketika cuba melepasi SJR tersebut dengan menaiki sebuah kereta jenis Perodua Axia pada pukul 11 malam.
Ketua Polis Daerah Kemaman, Superintendan Hanyan Ramlan berkata, mereka memberi alasan mahu bekerja di sebuah restoran di Chukai di sini untuk merentas negeri.
“Begitupun, keempat-empat lelaki berkenaan bukan sahaja gagal mengemukakan surat kebenaran merentas negeri malah juga tidak mempunyai surat pengesahan majikan.
“Pemandu kereta Perodua Axia mengemukakan pasport Yaman manakala dua penumpang lain pula menunjukkan kad Suruhanjaya Tinggi Bangsa-Bangsa Bersatu untuk Pelarian (UNCHR),” katanya kepada Kosmo! di sini hari ini.
Hanyan berkata, seorang lagi penumpang kereta berkenaan yang juga dipercayai warga Yaman pula gagal mengemukakan dokumen pengenalan diri sah.

Sehubungan itu, beliau memberitahu kesemua lelaki asing itu disiasat dibawah Seksyen 269 Kanun Keseksaan, Peraturan 15 Pencegahan dan Pengawalan Penyakit Berjangkit (Langkah-langkah di Kawasan Tempatan Jangkitan) (Kawalan Pergerakan) 2021.
“Mereka juga disiasat Seksyen 6(1)(c) Akta Imigresen 1959/63,” katanya. – K! ONLINE


Lorong kecemasan, lorong kiri Tapah ke Bidor ditutup
Oleh NUR HUDA MUSA

21 Januari 2021, 2:54 pm
PETALING JAYA – PLUS Malaysia Berhad (PLUS) hari ini memaklumkan lorong kecemasan dan lorong kiri di antara Tapah ke Bidor di KM329.64 hingga KM331.79 (arah selatan) di Lebuhraya Utara Selatan, akan ditutup kepada semua kenderaan selama lima hari mulai 9 pagi esok.
PLUS dalam satu kenyataan berkata, penutupan sehingga 26 Januari pukul 12.30 tengah hari itu bagi membolehkan kerja-kerja penyelenggaraan jalan dilaksanakan dengan lancar.
“Bagaimanapun, lorong kanan di laluan terbabit masih boleh dilalui oleh semua kenderaan.
“Justeru, pelanggan yang menghala ke selatan dinasihatkan supaya merancang perjalanan mereka dengan menggunakan Aplikasi PLUS untuk mendapatkan maklumat trafik terkini melalui paparan televisyen litar tertutup (CCTV) yang disediakan,” katanya hari ini.
Selain itu PLUS berkata, pelanggan juga boleh mendapatkan bantuan pasukan PLUSRonda dengan menekan butang SOS pada aplikasi tersebut.
“Pengguna juga dinasihatkan supaya mematuhi semua papan tanda trafik serta arahan yang dikeluarkan oleh kakitangan PLUS ketika melalui kawasan terbabit.

“PLUS mengucapkan terima kasih atas kerjasama semua pelanggan lebuh raya sepanjang tempoh penyelenggaraan tersebut. Dengan semangat #KitaJagaKita, kerjasama tersebut berupaya menjadikan perjalanan yang lancar untuk semua pelanggan,” ujarnya. – K! ONLINE


38 individu ditahan, 303 dikompaun – Nik Ezanee
Oleh AHMAD SHAHERMAN SHAMSURI

21 Januari 2021, 2:24 pm
PETALING JAYA – Sejak kerajaan melaksanakan Perintah Kawalan Pergerakan (PKP) di Lembah Klang bermula 13 Januari lalu sehingga semalam, Polis Petaling Jaya telah menahan 38 individu kerana melanggar prosedur operasi standard (SOP) Majlis Keselamatan Negara (MKN).
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, dalam tempoh itu juga seramai 303 warga tempatan dikompaun RM1,000 kerana melakukan pelbagai kesalahan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempat Jangkitan Kawalan Pergerakan 2021).
Katanya, terbaharu pihaknya telah menahan tujuh individu kerana telah melanggar SOP PKP dalam tiga serbuan berasingan semalam.
“Dalam serbuan pertama kira-kira pukul 2.10 petang di sebuah premis cuci kereta, kita telah menahan dua lelaki warga asing kerana gagal mengemukakan surat kebenaran untuk beroperasi seperti mana sektor pekerjaan yang dibenarkan oleh kerajaan.
“Tangkapan seterusnya melibatkan dua wanita di sebuah premis menjual nombor loteri berlesen di Kelana Jaya kerana menjalankan perniagaan yang tidak tersenarai dalam perkhidmatan perlu beroperasi sepanjang PKP,” katanya dalam satu kenyataan di sini hari ini.
Tambah beliau, serbuan ketiga di sebuah restoran di Kelana Jaya kira-kira pukul 3.10 petang pula berjaya menahan tiga lelaki warga asing.

Katanya, ketiga-tiga lelaki berkenaan ditahan kerana tidak menggunakan pelitup muka semasa berada di dalam restoran tersebut.
“Ketujuh-tujuh individu berusia lingkungan 27 hingga 47 tahun itu akan disiasat mengikut Seksyen 269 Kanun Keseksaan kerana perbuatan cuai yang mungkin merebakkan apa-apa penyakit yang berbahaya kepada nyawa dan Seksyen 22 (b) Akta Pencegahan dan Pengawalan Penyakit Berjangkit (APPPB) 1988.
“Lima lelaki warga asing itu juga turut disiasat mengikut Seksyen 6 (1) (c) Akta Imigresen 1959/63,” ujarnya.- K! ONLINE


Geng samun kedai serbaneka diberkas
Oleh AHMAD SHAHERMAN SHAMSURI

21 Januari 2021, 1:57 pm
GOMBAK – Empat lelaki disyaki terlibat dalam kejadian samun sebuah kedai serbaneka di Jalan Dataran Selayang, Batu Caves di sini pada Ahad lalu berjaya diberkas pihak polis.
Keempat-empat lelaki berusia lingkungan 23 hingga 26 tahun ditahan di beberapa kawasan di sekitar daerah ini selepas lebih sembilan jam memecah masuk kedai serbaneka itu.
Ketua Polis Daerah Gombak, Asisten Komisioner Arifai Tarawe berkata, dalam kejadian Ahad lalu itu, pihaknya telah menerima maklumat awam berkenaan kejadian pecah masuk premis terbabit kira-kira pukul 4.30 pagi.
Katanya , berdasarkan laporan pengurus kedai serbaneka berkenaan, terdapat beberapa peralatan di premis itu hilang antaranya televisyen litar tertutup (CCTV) berserta dekodernya, sebuah telefon bimbit dan pelbagai jenis rokok.
Tambahnya, jumlah keseluruhan kerugian dianggarkan mencecah RM10,000.
“Susulan laporan itu, sepasukan polis dari Balai Polis Selayang telah menahan seorang lelaki warga asing di Jalan Besar Selayang Indah kira-kira pukul 1.30 petang kerana disyaki terlibat dalam kes ini.

“Soal siasat ke atas suspek pertama kemudiannya membawa kepada penahanan tiga lagi lelaki di dua lokasi berasingan di sekitar Taman Desa Padu, Batu Caves dan Taman Segambut Kuala Lumpur,” katanya dalam satu kenyataan di sini hari ini.
Mengulas lanjut Arifai berkata, selain menahan keempat-empat lelaki yang terdiri daripada tiga warga asing dan seorang warga tempatan itu, pihaknya turut menemui semula sejumlah barangan yang dilaporkan hilang dari kedai serbaneka itu.
“Antara yang dirampas 66 karton rokok pelbagai jenama, 264 kotak rokok pelbagai jenama serta wang tunai RM1,800 dipercayai hasil daripada jualan rokok curi dari kedai serbaneka tersebut.
“Kesemua suspek kini direman selama enam hari bermula Isnin lalu dan kes disiasat mengikut Seksyen Seksyen 457 Kanun Keseksaan,” jelasnya. -K! ONLINE


Neelofa kembali pakai cincin risik?
Oleh KOSMO!

21 Januari 2021, 1:52 pm
PETALING JAYA – Selebriti terkenal, Neelofa sekali lagi menarik perhatian umum selepas kelihatan memakai sebentuk cincin di jari manis tangan kanannya hari ini.
Cincin berlian tersebut kelihatan tersarung di jari pemilik nama lengkap Noor Neelofa Mohd Noor,32, itu dalam video InstaStory yang dimuat naiknya hari ini.
Bagaimanapun, tidak dapat dipastikan sama ada cincin yang dipakainya itu merupakan cincin risik yang diberi oleh keluarga Harris Ismail atau lebih dikenali sebagai Pencetus Ummah (PU) Riz.
Dalam video berkenaan, bekas pengacara MeleTop itu turut mempromosikan perniagaannya, Markaz Tijari yang merupakan hasil usahasama bersama PU Riz.
Imej cincin di jarinya kelihatan lebih jelas dalam satu perkongsian video InstaStory ketika mempromosikan produk pakaian terbaharu milik ibunya, Datin Noor Kartini.
Imej cincin pada jarinya kelihatan lebih jelas dalam stau InstStorynya hari ini.
Sehingga kini, hubungan pasangan terkenal itu masih menjadi tanda tanya ramai selepas dikatakan dilanda badai sekitar akhir tahun lalu.

Bahkan, PU Riz juga masih belum membuka mulut bagi menjelaskan status terkini hubungannya bersama Neelofa.
Terdahulu, Neelofa menerusi satu kenyataan rasmi pada Disember lalu berkata, setiap hubungan ada cerita tersendiri dan tidak manis untuknya mengeluarkan kenyataan membelakangi ahli keluarga.
Dia juga memaklumkan keluarganya dalam proses perbincangan untuk mencari titik penyelesaian.
Selepas majlis merisik pada tahun lalu, pasangan itu dikatakan bakal menamatkan zaman bujang dalam sebuah majlis yang dijangka diadakan Mac depan.
Kosmo! pada 26 Disember lalu melaporkan hubungan pelakon drama Suri Hati Mr. Pilot dan Haris berantakan selepas beberapa ahli keluarganya memuat naik status berbaur sindiran dalam Instagram. – K! ONLINE


Kementerian Perpaduan salur peruntukan RM1.5 juta sediakan PPE
Oleh SUBKHI SUDARJI

21 Januari 2021, 3:12 pm
PUTRAJAYA – Kementerian Perpaduan Negara telah menyalurkan peruntukan sebanyak RM1,555,000 kepada 115 buah Kawasan Rukun Tetangga (KRT) di seluruh Malaysia semenjak tempoh Perintah Kawalan Pergerakan pada bulan Mei tahun lalu.
Peruntukan kewangan ini disalurkan bagi menjahit dan menyediakan Peralatan Perlindungan Diri (PPE) bagi kegunaan petugas barisan hadapan Kementerian Kesihatan (KKM).
Menterinya, Datuk Halimah Mohamed Sadique berkata, sehingga 4 Januari lalu, sebanyak 176,043 unit PPE telah dihasilkan oleh KRT yang terlibat di 13 buah negeri.
Katanya, program itu dijalankan dalam lima fasa agihan dan dijangka akan menghasilkan sejumlah 400,000 unit keseluruhannya pada akhir Februari depan.
“Peralatan PPE yang dihasilkan adalah isolation gown, round cap, shoes cover, boot cover dan face shield.
“Negeri yang terbabit adalah Kuala Lumpur, Labuan, Selangor, Johor, Pahang, Kelantan, Terengganu, Perlis, Pulau Pinang, Perak, Kedah, Sarawak dan Sabah,” katanya menerusi kenyataan hari ini.

Beliau berkata, inisiatif kementerian melalui jentera perpaduan KRT itu adalah merupakan tenaga sukarela komuniti setempat bagi membantu membekalkan keperluan peralatan PPE kepada petugas barisan hadapan dalam menjalankan tugasan mereka.
Katanya lagi, penyediaan peralatan PPE oleh KRT ini adalah inisiatif yang dijalankan secara berterusan mengikut keperluan semasa dan Kementerian komited meneruskan sumbangan ini di dalam usaha bersama untuk memutuskan rangkaian Covid-19 di Malaysia.-K!ONLINE


Reman tujuh individu kasari polis dilanjutkan
Oleh NOOR HASLIZA NUSI

21 Januari 2021, 2:01 pm
GEORGE TOWN – Reman terhadap tujuh lelaki yang menghalang penjawat awam bertugas semasa kejadian kemalangan dua remaja di persimpangan lampu isyarat Tanjung Tokong Ahad lalu disambung lagi dua hari.
Tempoh reman dilanjutkan sehingga 23 Januari ini bagi membantu siasatan mengikut Seksyen 353 Kanun Keseksaan iaitu menghalang penjawat awam menjalankan tugas.
Siasatan juga dijalankan mengikut Seksyen 506 Kanun kerana melakukan ugutan jenayah dan Peraturan 16 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan) 2021.
Ketua Polis Daerah Timur Laut, Asisten Komisioner Soffian Santong ketika dihubungi Kosmo! sebentar tadi mengesahkan lanjutan reman ke atas tujuh individu berusia 23 hingga 45 tahun terbabit.
“Polis telah mendapat tempoh lanjutan reman ke atas suspek di Mahkamah Jenayah Majistret pagi tadi sejurus reman ke atas mereka selama tiga hari mulai Selasa lalu tamat hari ini.
“Kertas siasatan berhubung kes tersebut telah dimajukan ke pejabat Timbalan Pendakwa Raya untuk keputusan pendakwaan,” ujarnya. – K! ONLINE


Presiden, Timbalan letak jawatan dalam Pafa
Oleh AZIZAN HASHIM

21 Januari 2021, 2:59 pm
IPOH – Persatuan Bola Sepak Perak (Pafa) kehilangan dua tokoh serentak apabila Presidennya, Datuk Seri Ahmad Faizal Azumu dan timbalannya, Datuk Adly Shah Ahmad Tah meletakkan jawatan berkuat kuasa serta-merta.
Kedua-dua pegawai tertinggi Pafa itu mengumumkan peletakan jawatan mereka dalam satu sidang akhbar di sebuah hotel terkemuka di Meru Raya di sini hari ini.
Ahmad Faizal atau lebih dikenali sebagai Peja mengambil tindakan drastik itu berikutan ura-ura bahawa kerajaan negeri enggan memberi bantuan dana selagi dia masih sebagai Presiden.
Beliau mengakui Persatuan itu sedang menghadapi masalah kewangan menyebabkan gaji pemain dan pegawai tertunggak selama lebih sebulan setengah.
“Pafa hanya membayar setengah bulan gaji bulan November kepada pemain dan pegawai.
“Saya ingat dapat menyelesaikannya dalam bulan Disember kerana sebelum ini kerajaan negeri bersetuju untuk membantu serta tiada halangan saya terus menerajui pafa,” katanya.

Tambah Peja, bagaimanapun nampaknya ada perkembangan baru dan dia mendengar khabar angin Menteri Besar, Datuk Saarani Mohamed tidak mahu menyalurkan dana kepada Pafa.
“Saya kasihankan pemain dan pegawai yang tidak mendapat gaji. Oleh yang demikian, elok saya letak jawatan,” katanya.-K!ONLINE


Pelajar positif Covid-19, kuarantin tidak dibenarkan duduki SPM
Oleh ZULKIFLI MANZOR

22 Januari 2021, 7:17 pm
PETALING JAYA – Pelajar yang disahkan positif jangkitan Covid-19 atau diarahkan menjalani kuarantin kerana menjadi kontek rapat tidak dibenarkan menduduki peperiksaan Sijil Pelajaran Malaysia (SPM) pada 22 Februari ini.
Ketua Pengarah Pelajaran, Datuk Dr. Habibah Abdul Rahim berkata, pelajar terbabit hanya dibenarkan menduduki peperiksaan itu selepas mereka sembuh jangkitan tersebut atau selepas selesai menjalani tempoh kuarantin.
“Kita akan sediakan set soalan yang lain untuk mereka, tetapi standard soalan adalah sama. Standard kertas peperiksaan masih sama untuk tujuan pengiktirafan. Tiada penurunan standard pemarkahan.
“Calon terbabit bagaimanapun mesti mempunyai surat pengesahan bahawa mereka positif Covid-19 atau diarahkan menjalani kuarantin,” katanya pada sidang media secara online hari ini.
Habibah berkata, takwim peperiksaan bagi pelajar tahun 2020 tidak akan ditangguhkan dan berjalan seperti dijadualkan kecuali jika berlaku sesuatu keadaan yang tidak dapat dielakkan.
Menurutnya, beliau faham ada ibu bapa bimbang anak mereka dijangkiti semasa menduduki peperiksaan, tetapi perkara itu terbukti dielakkan dalam peperiksaan SPM ulangan tahun lalu.

Kata beliau, tiada laporan mana-mana pelajar dijangkiti Covid-19 disebabkan menduduki peperiksaan tersebut hasil Prosedur Operasi Standard (SOP) dan garis panduan yang ditetapkan.
“Jika kita lihat penularan adalah dalam komuniti. Tiada kluster dalam sekolah kerajaan yang timbul daripada hadir ke sekolah setakat ini.
“Ini kerana KPM ada garis panduan dan SOP untuk sekolah patuhi begitu juga ada SOP sebelum, semasa dan selepas peperiksaan,” katanya.
Tambah beliau, SOP dan garis panduan malah bertambah ketat untuk calon SPM 2020 disebabkan bilangan mereka lebih ramai berbanding SPM ulangan tahun lalu. – K! ONLINE


Bukan kepimpinan Armada terlibat- Wan Ahmad Fayhsal
Oleh MOHD RASDAN AHMAD

22 Januari 2021, 9:16 pm
PETALING JAYA – Angkatan Bersatu Anak Muda (Armada) Parti Pribumi Bersatu Malaysia (Bersatu) mengesahkan berita mengenai penangkapan ahlinya yang terlibat dengan pengedaran ganja kelmarin adalah bukan daripada kepimpinan angkatan tersebut.
Ketua Armada, Wan Ahmad Fayhsal Wan Ahmad Kamal ketika dihubungi Kosmo! semalam mengesahkan individu yang terlibat dalam pengedaran 1.5 kilogram (kg) ganja tersebut bukan dari kepimpinan mereka.
“Selepas saya sendiri membuat pemeriksaan, individu yang terlibat adalah bukan daripada barisan kepimpinan Armada nasional. Mungkin individu itu adalah ahli biasa.
“Buat masa ini laporan penuh daripada pihak polis juga saya tidak lihat lagi, kita nantikan proses siasatan terlebih dahulu. Kenyataan terkini saya sendiri akan umumkan,” jelasnya yang juga Timbalan Menteri Belia dan Sukan kepada Kosmo! semalam.
Terdahulu, tular di media sosial yang menyatakan satu laporan mengenai individu yang dipercayai salah seorang kepimpinan Armada nasional ditahan pihak berkuasa kerana terlibat dalam pengedaran ganja seberat 1.5 kg.
Sebelum ini, Armada turut terpalit dengan isu penyalahgunaan dadah apabila satu kes pesta syabu Ahli Dewan Undangan Negeri (ADUN) Dengkil dan ahli-ahli Armada Bersatu yang diserbu polis tahun lalu.-K! ONLINE


3,631 kes, 18 kematian direkod
Oleh SITI A'ISYAH SUKAIMI

22 Januari 2021, 6:57 pm
PUTRAJAYA – Sebanyak 3,631 kes baharu dilaporkan hari ini menjadikan jumlah kes positif Covid-19 di Malaysia sebanyak 176,180 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, enam kes import mendapat jangkitan dari luar negara manakala sebanyak 3,625 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 42,814 kes.
“Sebanyak 18 kes kematian turut dilaporkan dan jumlah kes kematian Covid-19 di Malaysia kini sebanyak 660 kes.
“Terdapat 2,554 kes sembuh turut dicatatkan dan jumlah kumulatif kes sembuh sepenuhnya daripada Covid-19 sebanyak 132,706 kes,” katanya menerusi ciapan pada twitter rasmi beliau di sini hari ini.
Ujarnya, terdapat 251 kes positif sedang dirawat di Unit Rawatan Rapi dengan 102 kes memerlukan bantuan pernafasan. -K!ONLINE


AHF tunda saingan Trofi Juara-Juara Asia
Oleh MUHAMMAD ZUHAILY BADLISHAH

22 Januari 2021, 8:20 pm
PETALING JAYA – Persekutuan Hoki Asia (AHF) mengesahkan saingan Trofi Juara-Juara Asia (ACT) lelaki serta wanita terpaksa ditunda ke September dan Oktober tahun ini daripada tarikh asal yang sepatutnya dianjurkan sekitar Mac depan.
Penganjuran ACT kategori lelaki di Stadium Hoki Maulana Bhasani di Dhaka, Bangladesh telah ditunda kali pertama ke 11 hingga 19 Mac 2021 daripada tarikh 17 hingga 27 November 2020, namun sekali lagi ia terpaksa ditangguhkan sekitar Oktober 2021.
AHF juga mengumumkan edisi keenam kategori wanita bertempat di Donghae, Korea Selatan akan dianjurkan sekitar September 2021 berbanding tarikh sebelum ini, 31 Mac hingga 6 April 2021 yang awalnya patut diadakan pada Jun tahun lalu.
Presiden AHF, Datuk Fumio Ogura menegaskan, keputusan menunda kedua-dua saingan ACT itu buat kali kedua terpaksa dibuat berdasarkan situasi semasa jumlah kes penularan wabak pandemik Covid-19 yang masih berada dalam keadaan membimbangkan ketika ini.
“Keputusan sukar ini dibuat selepas perbincangan antara tuan rumah, pasukan-pasukan bertanding dan FIH (Persekutuan Hoki Antarabangsa) demi menjaga keselamatan dan kesihatan para pemain serta pegawai,” menurut kenyataan rasmi AHF sebentar tadi.
Penangguhan itu pastinya melegakan kem skuad hoki lelaki dan wanita kebangsaan yang ketika ini terpaksa berlatih secara dalam talian disebabkan pelaksanaan Perintah Kawalan Pergerakan (PKP) yang dilanjutkan sehingga 4 Februari depan.

Sebagai rekod, pencapaian terbaik skuad lelaki ialah meraih tempat ketiga dalam semua lima edisi penganjuran ACT bermula 2011 di Ordos, China; 2012 (Doha, Qatar), 2013 (Kakamigahara, Jepun), 2016 (Kuantan) dan 2018 (Muscat, Oman).
Bagi skuad wanita, kejayaan meraih tempat ketiga di Kakamigahara, Jepun sewaktu 2013 adalah pencapaian terbaik sepanjang lima penganjuran sejak edisi pertama dianjurkan di Busan, Korea Selatan pada 2010. – K! ONLINE


Jepun sumbang peralatan perubatan bernilai RM19 juta
Oleh MOHD. HUSNI MOHD. NOOR

22 Januari 2021, 7:04 pm
PUTRAJAYA – Kerajaan Jepun hari ini berbesar hati memberi sumbangan peralatan perubatan bernilai RM19 juta kepada Malaysia khusus bagi memerangi wabak Covid-19.
Sumbangan itu diumumkan pada Sesi Menandatangani Pertukaran Nota antara Malaysia dan Jepun yang berlangsung secara maya di Ibu Pejabat, Kementerian Kesihatan (KKM), hari ini.
Malaysia yang diwakili Menteri Kesihatan, Datuk Seri Dr. Adham Baba menyempurnakan majlis menandatangani pertukaran nota kerajaan itu manakala, Jepun diwakili Duta Jepun di Malaysia, Oka Hiroshi.
KKM menerusi kenyataan akhbar hari ini berkata, sumbangan itu akan dapat membantu Malaysia dalam memperkukuhkan persediaan dan kesiapsiagaan terutama terhadap keupayaan fasiliti kementerian.
“Ia juga akan dapat membantu usaha kementerian dalam menghadapi ancaman dan menyelamatkan nyawa semasa pandemik Covid-19.
“Selain itu, ia turut membuktikan hubungan rapat dua hala yang sedia terjalin antara Malaysia dan Jepun,” katanya.

Sesi majlis berkenaan adalah Perjanjian antara Malaysia dan Japan International Cooperation System bagi Penerimaan Geran Peralatan Perubatan Sumbangan Kerajaan Jepun.
Hadir sama program itu Timbalan Menteri Kesihatan 1, Datuk Dr. Noor Azmi Ghazali dan Ketua Setiausaha Datuk Seri Chen Chaw Min.-K! ONLINE


Baling sofa, tong gas geram cuti tak diluluskan
Oleh DIYANATUL ATIQAH ZAKARYA

22 Januari 2021, 9:06 pm
Sofa yang dicampak suspek dari tingkat lima pangsapuri di Taman Melaka Baru, Batu Berendam, di sini, hari ini.
MELAKA – Seorang lelaki bertindak membaling sofa dan tong gas dari tingkat lima pangsapuri rumahnya di Taman Melaka Baru, Batu Berendam di sini, hari ini selepas berang permohonan cutinya tidak diluluskan.
Bagaimanapun tiada sebarang kecederaan dilaporkan dalam kejadian kira-kira pukul 1.30 pagi itu.
Ketua Polis Daerah Melaka Tengah, Asisten Komisioner Afzanizar Ahmad berkata, hasil siasatan awal, lelaki berusia 25 tahun itu bertindak agresif selepas mendapat tahu permohonan cutinya tidak diluluskan oleh majikan.
“Difahamkan dia membuat permohonan cuti itu untuk pulang ke kampung halaman bagi menziarahi bapanya yang sakit.
“Berang permohonannya ditolak, lelaki tersebut bertindak membaling sofa dan tong gas masak dari tingkat lima ke bawah,” katanya ketika dihubungi di sini hari ini.
Tong gas turut dicampak oleh suspek.
Mengulas lanjut, Afzanizar berkata, bagaimanapun barang-barang tersebut hanya mengenai kereta penduduk di kawasan itu.

“Nasib baik ketika kejadian tiada individu berada di laluan tersebut dan barang-barang yang dibaling telah menghempap beberapa buah kereta yang diparkir di bawah.
“Susulan kejadian kita telah menahannya sebelum dihantar ke Hospital Melaka kerana dipercayai dia menghidapi sakit mental,” katanya.-K! ONLINE


Pemuda nekad terjun sungai elak dicekup polis
Oleh MOHAMAD FAHD RAHMAT

22 Januari 2021, 10:02 pm
KLUANG – Seorang lelaki nekad bertindak terjun ke dalam Sungai Sembrong di sini untuk meloloskan diri daripada dicekup polis dalam kejadian di Batu 5, Jalan Mersing-Kluang di sini petang hari ini.
Dalam kejadian kira-kira pukul 4.45 petang itu, lelaki berusia dalam 22 tahun itu bertindak demikian sejurus sepasukan polis melakukan operasi membasmi aktiviti penagihan dadah dan kini mangsa hilang dikhuatiri lemas.
Menurut Komander Operasi, Pegawai Bomba Kanan II, Jusoh Mohd. Salleh berkata, pihaknya menerima panggilan pada pukul 4.56 petang daripada pihak polis untuk mengesan mangsa yang terjun ke sungai berkenaan.
“BBP Kluang menerima panggilan kecemasan mencari dan menyelamat (SAR) mangsa di air melalui talian terus ke balai pada pukul 4.56 petang hari ini di Batu 5, Jalan Mersing, Kluang.
“Setibanya Pasukan Keluaran Operasi (PKO) di tempat kejadian didapati benar seorang mangsa telah terjun ke dalam Sungai Sembrong semasa operasi membasmi dadah oleh pihak polis di lokasi kejadian,”katanya dalam satu kenyataan di sini hari ini.
Jusoh berkata, PKO melakukan operasi mencari dan menyelamat (SAR) menggunakan teknik ‘surface searching’ di lokasi.

Bagaimanapun SAR itu ditangguhkan pada pukul 7 malam tadi kerana cuaca gelap dan akan disambung pada hari esok. Identiti mangsa juga belum dikenal pasti.-K! ONLINE


Banci Britain beri pilihan jantina
Oleh KOSMO!

22 Januari 2021, 9:51 pm
LONDON – Britain akan meminta rakyat mereka memaklumkan jantina yang mereka inginkan di samping gender rasmi dalam surat beranak buat pertama kalinya menerusi banci penduduk pada tahun ini, demikian menurut kenyataan ahli- ahli statistik hari ini.
Proses bancian yang dijadualkan pada 21 Mac ini di semua wilayah kecuali Scotland akan merangkumi soalan tersebut selepas bertanyakan jantina kelahiran seseorang, kata Profesor Sir Ian Diamond kepada radio Badan Penyiaran British (BBC).
“Kami akan mengajukan pertanyaan sukarela buat pertama kalinya dalam soal selidik mengenai identiti jantina,” katanya dengan menyatakan bahawa soalan ini khas untuk mereka yang berusia lebih dari 16 tahun.
Pejabat Statistik Nasional (ONS) telah menerbitkan soalan yang disyorkan bagi menanyakan apakah identiti jantina seseorang sama dengan jantina kelahiran mereka dan jika tidak, individu berkenaan akan diminta memasukkan maklumat tersebut untuk proses kemas kini.
ONS memberitahu maklumat itu diperlukan kerana sehingga kini, tidak ada angka rasmi bagi mereka yang memilih identiti jantina yang berbeza dengan jantina yang didaftarkan semasa kelahiran.
Proses bancian akan diadakan secara online disebabkan penularan wabak Covid-19 yang belum reda.

Memandangkan Scotland  menangguhkan proses banci ke Mac 2022 kerana wabak koronavirus maka hasil bancian seluruh Britain akan disusun kemudian.
Kali terakhir Britain mengadakan bancian adalah pada 2011 yang turut merangkumi Scotland. – AFP


Beri alasan beli barang keperluan untuk rentas daerah
Oleh NUR NAZLINA NADZARI

22 Januari 2021, 7:49 pm
KANGAR – Alasan paling banyak diberikan orang ramai yang mahu merentas daerah pada hari pertama penguatkuasaan Perintah Kawalan Pergerakan (PKP) di negeri ini hari ini adalah mahu membeli barang keperluan.
Ketua Polis Perlis, Datuk Surina Saad berkata, sebanyak 20 kenderaan yang cuba berbuat demikian dengan alasan tidak munasabah itu telah diarah berpatah balik sehingga petang ini.
Katanya, orang ramai sebelum ini telah diingatkan untuk berbelanja tidak melepasi radius 10 kilometer (km) dari kawasan kediaman masing-masing.
“Pemantau di sekatan jalan raya (SJR) mendapati ada lagi kenderaan yang tidak membawa surat kebenaran dan memberi alasan untuk membeli-belah di daerah berbeza.
“Jadi kami arahkan mereka berpatah balik kerana radius yang dibenarkan adalah 10 km sahaja yang mana mereka masih boleh mendapatkan bekalan yang sama,” katanya selepas membuat pemantauan di SJR Kaki Bukit, Jalan Kem Tasoh di sini hari ini.
Terdapat lima SJR sempadan daerah di negeri ini iaitu di Tambun Tulang, Padang Besar, Kaki Bukit dan simpang tiga lampu isyarat Jejawi. – K! ONLINE


Keldai, ejen akaun sindiket pelaburan dicekup
Oleh MOHD YUNUS YAKKUB

22 Januari 2021, 7:24 pm
KLANG – Seorang keldai akaun bersama ejen membekalkan maklumat dan kad ATM bank kepada rangkaian sindiket pelaburan tidak wujud diberkas dalam dua serbuan berasingan, semalam.
Dalam serbuan hampir sejam bermula pukul 2.30 pagi itu, kedua-dua suspek lelaki dan wanita berusia 25 dan 35 tahun itu di Sungai Buloh dan Pandan Indah, Ampang dekat sini.
Ketua Polis Daerah Klang Selatan, Asisten Komisioner Shamsul Amar Ramli berkata, tangkapan itu susulan laporan daripada seorang mangsa yang merupakan tukang masak di sebuah hotel bertaraf lima bintang pada 2 September tahun lalu yang kerugian RM235,071.
“Mangsa telah dihubungi seorang individu yang memperkenalkan diri sebagai rakan lama dengan menawarkan pelaburan bernama ‘genting16.com’.
“Tertarik dengan tawaran itu, mangsa kemudian memasukkan sejumlah RM235,071 melalui 29 transaksi ke dalam empat akaun sebelum menyedari ditipu apabila tidak memperolehi sebarang keuntungan dalam tempoh dijanjikan serta modalnya tidak dikembalikan,” katanya ketika dihubungi di sini hari ini.
Beliau memberitahu, bertindak atas maklumat pihaknya kemudiannya melakukan serbuan di sekitar Jalan Sri Aman Puri Height, Sungai Buloh dengan menahan seorang wanita yang merupakan keldai akaun.

Tambah Shamsul Amar, soal-siasat kemudiannya menahan seorang lelaki yang berperanan sebagai agen membekalkan maklumat dan kad ATM bank kepada rangkaian sindiket di sebuah apartmen di Pandan Indah, Kuala Lumpur. -K!ONLINE


Orang ramai boleh lapor aktiviti langgar SOP
Oleh NOR AINNA HAMZAH

22 Januari 2021, 6:13 pm
JEMPOL – Orang ramai dialu-alukan untuk melaporkan sebarang aktiviti yang didapati melanggar prosedur operasi standard (SOP) yang ditetapkan kerajaan sepanjang perlaksanaan Perintah Kawalan Pergerakan (PKP) 2.0.
Pengerusi Jawatankuasa Pengurusan Bencana Daerah (JPBD) Jempol merangkap Pegawai Daerah, Syahrul Nizam Saleh berkata, sebarang ketidakpatuhan SOP boleh dilaporkan di talian hotline Ibu Pejabat Polis Daerah (IPD) Jempol 01158901412.
Malah menurutnya, bagi meningkatkan lagi kadar pematuhan SOP, penguatkuasaan lebih tegas menerusi penubuhan ‘Squad Task Force’ dilaksanakan membabitkan ke semua kawasan termasuklah di kawasan perkampungan.
“Pemantauan ini melibatkan tujuh agensi termasuk Polis Diraja Malaysia (PDRM), Angkatan Tentera Malaysia (ATM), Majlis Perbandaran Jempol (MPJL) dan Jabatan Hal Ehwal Agama Islam Negeri Sembilan (JHEINS).
“Malah, kita juga minta masyarakat atau komuniti untuk turut sama memerhatikan dan melaporkan kepada agensi penguatkuasa sekiranya terdapat sebarang perlanggaran SOP dalam usaha memutuskan rantaian Covid-19,” katanya kepada pemberita ketika membuat lawatan ke sekatan jalan raya (SJR) Taman Sornam, dekat sini, pagi tadi.-K! ONLINE


Isu fitnah ubah suai rumah, Awal Ashaari fail tuntutan balas
Oleh NUZULSHAM SHAMSUDDIN

22 Januari 2021, 6:22 pm
KUALA LUMPUR – Pelakon dan pengacara Awal Ashaari telah memfailkan tuntutan balas terhadap sebuah syarikat hiasan dalaman yang menyamannya tahun lalu berhubung isu pengubahsuaian rumah.
Melalui tuntutan balas yang difailkan pada 30 Disember tahun lalu, Awal atau nama sebenarnya Ahmad Awaluddin Ashaari menuntut ganti rugi sebanyak RM750,000 daripada Syarikat Naz Empire Sdn. Bhd. atas kegagalan syarikat itu melaksanakan kerja-kerja pengubahsuaian di kediamannya seperti yang telah dipersetujui.
Dalam tuntutan balas itu, Awal mendakwa telah menarik balik tawaran untuk mengadakan kerja-kerja pengubahsuaian rumah di Sunway Damansara sebaliknya menerima tawaran Syarikat Naz Empire Sdn. Bhd. bagi kerja-kerja pengubahsuaian bagi rumahnya yang lain di Sri Hartamas.
Awal mendakwa, lakaran bentuk yang telah dipinda pada 28 Jun 2019 tidak pernah diserahkan sebaliknya hanya ditunjukkan melalui paparan skrin komputer milik syarikat itu.
Lakaran itu juga sekali lagi tidak mempunyai sebarang ukuran atau perincian yang membolehkannya mengenal pasti butiran maklumat perincian yang diperlukan.
Dakwa Awal lagi, syarikat tersebut bersetuju untuk menaja kos kerja-kerja perkayuan bagi bilik tidur utama rumah Sri Hartamas dan turut menawarkan untuk menaja sebahagian daripada kos kerja-kerja pengubahsuaian dapur hartanah terbabit.

Sebagai balasan, atau pertimbangan untuk tajaan tersebut, Naz Empire mencadangkan Awal, untuk mengiklankan serta mempromosikan kerja-kerja pengubahsuaian oleh syarikat itu hanya selepas kerja-kerja pengubahsuaian dapur disempurnakan dalam akaun media sosial milik Awal.
Melalui suatu kontrak antara Awal dan syarikat itu, pada 25 Julai 2019 kerja-kerja pengubahsuaian melibatkan  dapur kering, ruang keluarga, ruang tamu, dapur basah, ruang solek, foyer (serambi) dan dapur tambahan yang perlu diselesaikan pada 8 Februari 2020.
Bagaimanapun, sehingga 18 Oktober 2019, Awal mendakwa syarikat gagal memberikan segala dokumen berkaitan seperti sebut harga terkini ekoran terdapat beberapa kerja-kerja pengubahsuaian tambahan, lukisan beserta ukuran dan perincian kerja-kerja pengubahsuaian.
Namun pada 25 Oktober 2019, Awal telah mengarahkan Naz Empire untuk menghentikan kerja-kerja pengubahsuaian rumah dan dapur selepas Naz Empire tidak memberikan kerjasama dalam menangani masalah kerja-kerja tersebut.
Berikutan itu, Awal telah memberikan dua pilihan terhadap syarikat tersebut samaada menyiapkan kerja-kerja pembinaan dan pengubahsuaian dapur atau menghentikan kerja-kerja tersebut tanpa sebarang pembayaran tambahan.
Sehubungan itu, Awal menuntut semula wang pendahuluan RM80,000 daripada RM100,000 yang telah diberikan selain kos baik pulih sebanyak RM650,000 beserta faedah lima peratus dari tarikh tuntutan balas difailkan sehingga tarikh penyelesaian penuh.-K!ONLINE


KASA keluarkan Perintah Berhenti Kerja
Oleh MOHD. HUSNI MOHD. NOOR

22 Januari 2021, 5:52 pm
PUTRAJAYA – Kementerian Alam Sekitar dan Air (KASA) mengeluarkan Perintah Berhenti Kerja (PL) kepada sebuah operator kuari susulan kerosakan di Hutan Simpan Segari Melintang, Manjung, Perak baru-baru ini.
Menterinya Datuk Seri Tuan Ibrahim Tuan Man berkata, perintah itu dikeluarkan mengikut Seksyen 34AA, Akta Kualiti Alam Sekeliling 1974 pada 20 Januari lalu bagi menghalang operator kuari itu beroperasi.
Beliau berkata, tindakan itu juga diambil bagi mengambil tindakan baik pulih dilaksanakan dengan serta-merta seperti kawalan hakisan, kawalan air larian permukaan, kawalan sedimen, penstabilan cerun dan penyelenggaraan dengan segera.
“Sebelum ini, pasukan penguat kuasa Jabatan Alam Sekitar (JAS) Perak bersama-sama dengan Pejabat EXCO Alam Sekitar Negeri Perak dan Jabatan Perhutanan Negeri Perak telah ke tapak projek untuk menjalankan siasatan dan memantau pematuhan syarat kelulusan Laporan Penilaian Kesan Kepada Alam Sekeliling (EIA).
“Pemantauan udara menggunakan dron telah dijalankan bagi melihat secara keseluruhan kawasan yang telah dibuka dan keadaan lokasi aduan,” katanya dalam kenyataan akhbar semalam.
Tuan Ibrahim berkata, hasil siasatan mendapati kejadian yang berlaku disebabkan kegagalan menguruskan sisa-sisa kayu dan sisa tanah dengan baik menyebabkan sisa itu tersebut masuk ke dalam sungai.

Beliau berkata, siasatan awal di tapak mendapati enam ketidakpatuhan syarat kelulusan EIA telah dikenal pasti terutama membabitkan kerja-kerja tanah dijalankan tanpa mengikut pelan Land Disturbing-Pollution Prevention and Mitigation Measures (LD-P2M2) yang diluluskan.-K! ONLINE


Bekalan makanan mencukupi
Oleh MOHD RASDAN AHMAD

22 Januari 2021, 5:57 pm
PETALING JAYA – Kerajaan memberi jaminan bekalan makanan di pasaran peruncit dan pemborong berada pada tahap stabil dan mencukupi.
Menteri Kanan Pertahanan, Datuk Seri Ismail Sabri Yaakob berkata, semalam, penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) telah membuat 747 pemantauan harian ke atas 11 jenis bekalan barangan terdiri peruncit iaitu sebanyak 557, pemborong (164) dan pengilang (26).
“Pegawai penguatkuasa KPDNHEP juga telah melakukan 1,515 pemeriksaan khas Pematuhan presidur operasi standard (SOP) perintah kawalan pergerakan pemulihan (PKPP).
“Daripada jumlah tersebut, sebanyak 1,496 premis mematuhi presidur operasi standard (SOP), lapan premis diberi nasihat, lapan lagi premis dikenakan amaran manakala tiga premis dikompaun atas sebab ingkar SOP,” jelasnya dalam satu kenyataan di sini hari ini. – K! ONLINE.


660 ditahan, ingkar SOP
Oleh MOHD RASDAN AHMAD

22 Januari 2021, 6:17 pm
PETALING JAYA – Seramai 660 individu ditahan atas kesalahan ingkar presidur operasi standard (SOP) dan daripada jumlah tersebut, seramai 621 individu dikompaun manakala 39 lagi direman.
Menteri Kanan Pertahanan, Datuk Seri Ismail Sabri Yaakob berkata, Task Force Operasi Pematuhan yang diketuai Polis Diraja Malaysia (PDRM) telah membuat 56,935 pemeriksaan semalam bagi memantaudan menguatkuasakan pematuhan SOP Perintah Kawalan Pergerakan (PKP).
“Seramai 2,947 Pasukan Pematuhan melibatkan 12,402 anggota telah membuat pemantauan di 3,396 pasar raya, 4,953 restoran, 1,712 penjaja, 1,062 kilang, 3,178 bank dan 639 pejabat kerajaan.
“Juga dipantau, sebanyak 944 terminal pengangkutan darat, terminal pengangkutan air 209 dan terminal pengangkutan udara 62,” jelasnya melalui satu kenyataan di sini hari ini.
Tambahnya lagi, kesalahan direkodkan ialah tidak memakai pelitup muka sebanyak 228, gagal menyediakan peralatan merekod butiran pelanggan (121), tiada
penjarakkan fizikal (96), rentas daerah/negeri tanpa kebenaran (54), premis beroperasi lebih masa/tanpa kebenaran (63) dan lain-lain (98). – K! ONLINE.


Insentif RM561,100 bantu 575 penyewa, peminjam
Oleh KOSMO!

22 Januari 2021, 6:08 pm
Oleh ISWAN SHAFIQ ISA
SEBERANG PERAI – Seramai 575 penyewa atau peminjam dijangka menerima manfaat daripada implikasi kewangan keseluruhan berjumlah RM561,100 yang diperuntukkan oleh Lembaga Kemajuan Wilayah Pulau Pinang (Perda) menerusi empat insentif sokongan terbaharu yang diperkenalkan mereka ketika ini.
Pengerusi Perda, Khaliq Mehtab Mohd. Ishaq berkata, inisiatif itu merupakan sebahagian daripada usaha untuk meringankan beban rakyat iaitu demi kelestarian serta kelangsungan perniagaan dan kehidupan mereka.
Katanya, bagi insentif pertama, penangguhan serta penjadualan semula bayaran balik skim pinjaman Perda atau moratorium akan diberikan selama tiga bulan iaitu sehingga Mac ini kepada seramai 98 orang peminjam dengan nilai pinjaman berjumlah RM130,000.
“Pada masa yang sama, Perda turut memperkenalkan pengecualian bersasar terhadap bayaran sewaan premis perniagaan peminjam atau penyewa secara bersyarat.
“Menerusi syarat ini, penyewa premis perlu membuktikan bahawa perniagaan mereka terjejas dengan pengurangan pendapatan dan insentif ini dijangka melibatkan 368 penyewa premis dengan implikasi kewangan sebanyak RM341,000,” katanya di sini hari ini.

Jelas Khaliq Mehtab, Perda juga memperkenalkan pengecualian bersasar bayaran sewaan tanah miliknya yang dijangka memberi manfaat kepada 54 penyewa tanah dengan nilai RM73,000.
Tambah beliau, insentif terakhir ialah pengecualian sewaan rumah Program Perumahan Rakyat Termiskin (PPRT) Tok Alang di Seberang Perai Utara (SPU) yang dijangka melibatkan seramai 55 orang penyewa dengan nilai peruntukan sebanyak RM17,100.- K! ONLINE


Khai nama anak sulung Gigi,Zayn
Oleh KOSMO!

22 Januari 2021, 5:59 pm
BANDAR RAYA NEW YORK – Selebriti dan model popular, Gigi Hadid akhirnya mendedahkan nama anak perempuannya selepas empat bulan bergelar ibu, lapor akhbar Daily Mail hari ini.
Nama anak sulung hasil hubungan bersama penyanyi, Zayn Malik itu diketahui apabila Hadid senyap-senyap mengemas kini profil Instagram menjadi ‘Khai’s mom’ yang bermaksud ibu kepada Khai.
Hadid, 25, sebelum ini sangat berahsia tentang puterinya itu dan belum pernah mendedahkan wajah bayi tersebut untuk tatapan peminat.
Gigi bersama anaknya, Khai. – Instagram
Terdahulu, ramai yang meneka nama anak pasangan ini ialah Dorothea sempena lagu ciptaan rakan baik mereka, Taylor Swift dalam album terbaharunya.
Nama Khai dipercayai diinspirasi daripada nama tengah adiknya, Bella Hadid yang memiliki nama penuh Isabella Khair Hadid. – Agensi


KPM kaji perluas program TV Pendidikan
Oleh ZULKIFLI MANZOR

22 Januari 2021, 6:25 pm
PETALING JAYA – Kementerian Pendidikan Malaysia (KPM) sedang mengkaji kaedah memperluaskan saluran televisyen sebagai medium sesi Pengajaran dan Pembelajaran Dari Rumah (PdPR) berikutan pandemik Covid-19.
Ketua Pengarah Pelajaran, Datuk Dr. Habibah Abdul Rahim berkata, ketika ini sudah ada program TV Pendidikan di saluran TV Okey, Astro dan NTV7 yang menyediakan program TV Pendidikan sehingga sembilan jam sehari.
“Kita sedang rancang supaya dapat tambah lagi waktu program, supaya lebih banyak diadakan siaran TV Pendidikan, supaya pembelajaran boleh sampai kepada murid-murid sekolah.
“Lebih 90 peratus isu rumah memiliki televisyen. Kita sedang lihat bagaimana menambah lagi masa pembelajaran dan program diadakan dengan berkesan,” katanya pada sidang akhbar secara dalam talian hari ini.


PKPD dilaksana di Depot Tahanan Imigresen Pekan Nenas
Oleh MOHD RASDAN AHMAD

22 Januari 2021, 5:55 pm
PETALING JAYA – Setelah mendapat nasihat dan penilaian risiko oleh Kementerian Kesihatan Malaysia (KKM), kerajaan bersetuju melaksanakan Perintah Kawalan Pergerakan Diperketatkan (PKPD) di Blok Tahanan dan Kuarters Depot Tahanan Imigresen Pekan Nenas, Pontian, Johor.
Menteri Kanan Pertahanan, Datuk Seri Ismail Sabri Yaakob berkata, perlaksanaan PKPD tersebut akan dilaksanakan bermula 23 Januari sehingga 5 Februari 2021.
“KKM hari ini melaporkan situasi Covid-19 di Depot Tahanan Imigresen Pekan Nenas, Pontian. Sehingga 21 Januari 2021, KKM telah melaksanakan 360 ujian saringan dan daripada jumlah itu sebanyak 177 kes positif Covid-19 telah direkodkan.
“Pelaksanaan PKPD ini untuk mengawal pergerakan masuk tahanan dari luar serta mengelakkan penularan jangkitan kepada staf, keluarga serta komuniti luar,” jelasnya melalui satu kenyataan di sini hari ini. – K! ONLINE.


Bekas pengarah didakwa keluarkan cek RM10 juta tanpa kebenaran
Oleh NORLIZAH ABAS

22 Januari 2021, 6:04 pm
KUALA LUMPUR – Bekas Pengarah Semenyih Jaya Sdn. Bhd., Lau Kok Loon mengaku tidak bersalah di Mahkamah Sesyen di sini terhadap lapan tuduhan di bawah Akta Syarikat 1965 melibatkan pengeluaran empat keping cek bernilai RM10 juta tanpa kelulusan mesyuarat agung.
Tertuduh didakwa terhadap empat tuduhan menyalahgunakan harta syarikat iaitu dengan mengeluarkan duit berjumlah RM10 juta melalui empat keping cek milik Semenyih Jaya Sdn. Bhd. di atas namanya tanpa sebarang kelulusan mesyuarat agung.
Bagi kesalahan itu, Kok Loon didakwa mengikut Seksyen 132(2)(a) akta berkenaan yang memperuntukkan penjara maksimum lima tahun penjara atau denda RM30,000.
Tertuduh turut mengaku tidak bersalah terhadap empat tuduhan menggunakan kedudukannya sebagai pengarah syarikat bagi mendapatkan suatu manfaat bagi dirinya sendiri dengan mengeluarkan empat keping cek yang sama di atas namanya tanpa persetujuan atau ratifikasi daripada mesyuarat agung.
Dia didakwa mengikut Seksyen 132(2)(c) akta sama yang memperuntukkan hukuman serupa.
Hakim Siti Noraida Sulaiman membenarkan jaminan sebanyak RM30,000.00 terhadap Kok Loon dengan seorang penjamin dan passport antarabangsanya diserahkan kepada mahkamah sebagai syarat jaminan.

Hakim Siti Noraida Sulaiman membenarkan jaminan sebanyak RM30,000.00 terhadap Kok Loon dengan seorang penjamin dan passport antarabangsanya diserahkan kepada mahkamah sebagai syarat jaminan.-K! ONLINE